sagorsarker/bangla-wikipedia huggingface dataset:
সিদি এল বাহরি মসজিদ

সিদি এল বাহরি মসজিদ, ( আরবি : مسجد سيدي البحري), তিউনিসিয়ার স্ফ্যাক্সের মদিনার ঐতিহাসিক মসজিদগুলির মধ্যে একটি। ১৯২২ সাল থেকে এটি একটি জাতীয় স্মৃতিস্তম্ভ হিসেবে স্বীকৃত।
মসজিদটি মধ্যযুগীয় শহর স্ফ্যাক্সের দক্ষিণ অংশে অবস্থিত। এটি একদিকে কাসবার রাস্তা এবং অন্যদিকে বাব দ্বিয়ানের স্কয়ারের দিকে অবস্থিত। এর কৌশলগত অবস্থানের কারণে, এটি শুধু একটি ধর্মীয় স্থাপনা হিসেবে নয়, বরং প্রতিরক্ষামূলক ও অর্থনৈতিক কেন্দ্র হিসেবেও কাজ করেছিল। মধ্যযুগে, বিশেষ করে হাফসিদ শাসনামলে এটি মদিনার মূল প্রবেশদ্বার বাব দ্বিয়ানের পথচারীদের নিয়ন্ত্রণের পাশাপাশি ব্যবসা ও আর্থিক লেনদেন তদারকি করত। 
তথ্যের অভাবে, এই মসজিদের ইতিহাস এখনও পুরোপুরি স্পষ্ট নয়। ঊনবিংশ শতাব্দীর মাঝামাঝি সময়ে বারদোর মিলিটারি স্কুলের ছাত্রদের দ্বারা স্থাপিত হাবুদের দলিলের রেজিস্টার এবং স্মৃতিস্তম্ভের তালিকাতেও এর উল্লেখ রয়েছে। এই মসজিদের মিহরাবের স্থাপত্যশৈলী থেকে বোঝা যায় যে এটি হাফসিদ রাজবংশের শাসনামলে নির্মিত হয়েছিল। একটি শিলালিপির মাধ্যমে জানা যায় যে, ভবনটি আল কুটি পরিবার তৈরি করেছিল। তার সাফাক্সের মদিনায় বিখ্যাত স্থপতি পরিবার হিসেবে পরিচিত। ১৭৮৯ সালের আরেকটি শিলালিপি অনুযায়ী, হুসাইনিদ আমলে এই মসজিদটির সংস্কার কাজ সম্পন্ন হয়।
সিদি এল বাহরি মসজিদটি ৭.৫ মিটার লম্বা এবং ৭ মিটার প্রস্থের একটি আয়তাকার নামাজ কক্ষ দ্বারা গঠিত। এর খিলানযুক্ত ছাদ চারটি কেন্দ্রীয় স্তম্ভের ওপর দাঁড়িয়ে আছে। এটি স্থানটিকে কিবলার দেয়ালের সমান্তরাল তিনটি অনুদৈর্ঘ্য নামাজ ঘর এবং এর সাথে লম্বভাবে অবস্থিত আরও তিনটি নামাজ ঘরে ভাগ করেছে। এর মিহরাবটি অত্যন্ত সাধারণ। মিহরাবটির সাথে সিদি আলী আনৌরি সমাধির নামাজঘরের মিহরাবের মিল রয়েছে। এটি খোদাই করা পাথরের ফ্রেমযুক্ত জানালা ও দরজার ওপরে খোদাই করা শিলালিপিসহ পাথরের সম্মুখভাগ দ্বারা নির্মিত। মসজিদের অভ্যন্তরে স্থানীয় ঐতিহ্যবাহী শৈলী দেখা যায়। মসজিদের সাথে মদিনার অনেক ঐতিহাসিক স্থাপনার সঙ্গে মিল খুঁজে পাওয়া যায়।
" শুরু করছি পরম করুণাময় আল্লাহর নামে,"
"আমাদের নেতা মহানবী মুহাম্মদ (সা.)-এর ওপর শান্তি বর্ষিত হোক, তাঁর পরিবার ও সাহাবিদের ওপর শান্তি ও প্রার্থনা বর্ষিত হোক।"
"এই পবিত্র দরজা পুনর্নির্মাণ করা হয়েছে,"
"আল্লাহর মুখাপেক্ষী এক দাসের হাতে,"
"মুহাম্মদ বিন আল-মুয়াল্লিম, প্রয়াত হাজী"
"আলী আল-মুনিফ—আল্লাহ তাঁকে ও তাঁর পিতামাতাকে ক্ষমা করুন।"
"এর নির্মাণকাজ সম্পন্ন হয়েছে,"
"১১৩৬ হিজরির জমাদিউস সানি মাসের প্রথম দিকে (১৭২৪ খ্রিস্টাব্দ)।"
এই শিলালিপিটি একটি দরজার সংস্কার কাজের স্মরণ করিয়ে দেয়। এটি কাজটির জন্য মুহাম্মদ ইবন আল-মুআল্লিম আলি আল-মুনিফকে কৃতিত্ব দেয় এবং তার ও তার বাবা-মায়ের জন্য আল্লাহর রহমত কামনা করে। এটি সংস্কার কাজ শেষ হওয়ার সঠিক তারিখও জানায়।
অঞ্জলি পাওয়ার

অঞ্জলি পাওয়ার, যিনি অঞ্জলি পাওয়ার-কেট নামেও পরিচিত, তিনি শিশু অধিকার বিষয়ক বেসরকারি সংস্থা সখির পরিচালক। মহারাষ্ট্রের পুনেতে শিশু পাচার বিরোধী সংস্থা, যারা শিশু সুরক্ষা সংক্রান্ত বিষয়গুলিতে কাজ করে, তিনি তাদের একজন পরামর্শদাতা। তাঁর কর্মজীবনে, তিনি শিশু অধিকার সংক্রান্ত বিষয়গুলির পক্ষে প্রচারণা চালিয়েছেন এবং দত্তক নেওয়া শিশুদের তাদের জৈবিক পরিবারের সাথে পুনর্মিলনের জন্য কাজ করেছেন।
২০১০ সালে, অঞ্জলি অরুণ দোহলেকে তাঁর আসল মায়ের কাছে ফিরিয়ে দিতে সাহায্য করেছিলেন। জার্মান বাবা-মা অরুণকে পুত্র হিসেবে দত্তক নিয়েছিলেন, কিন্তু প্রাপ্তবয়স্ক হিসেবে ভারতে ফিরে এসে অরুণ আদালতে দত্তক নেওয়ার বিরুদ্ধে প্রতিবাদ জানান। তাঁর অভিযোগ ছিল যে তাঁকে তাঁর মায়ের সম্মতি ছাড়াই দত্তক দেওয়া হয়েছিল।
২০১২ সালে, "চাঁদাবাজি, ব্ল্যাকমেইল, হুমকি এবং সরকারি কর্মকর্তাদের ঘুষের মাধ্যমে শিশুদের ক্রয়ের বিশদ তদন্ত" করার পক্ষে অঞ্জলি সওয়াল করেন। এরপর সখি সুপ্রিম কোর্টে একটি আবেদন করে যাতে আইনি সুরক্ষা বাস্তবায়ন না হওয়া পর্যন্ত সমস্ত আন্তঃদেশীয় দত্তক গ্রহণ স্থগিত করা হয় এবং অনাথ আশ্রমের পরিস্থিতি তদন্ত করা হয়। অঞ্জলি বলেন যে ভারতে আন্তঃদেশীয় দত্তক গ্রহণের অর্ধেকেরও বেশি মহারাষ্ট্রে ঘটে এবং দত্তক গ্রহণকারী সংস্থাগুলির বিরুদ্ধে দায়ের করা মামলার উল্লেখ করে অভিযোগ করেন যে সংস্থাগুলি দত্তক প্রদানের জন্য আর্থিক ক্ষতিপূরণ দাবি করে।
২০১৫ সালে, একজন ব্রিটিশ নাগরিক কর্তৃক শিশুদের অপহরণ করার অভিযোগে, অঞ্জলি মহারাষ্ট্র শিশু অধিকার সুরক্ষা কমিশনের (এমপিসিআরসি) কাছে তাদের বাবা-মায়ের সাথে পুনর্মিলনের জন্য একটি আবেদন করেন।
২০১৬ সালে, সখির পরিচালক এবং শিশু পাচার বিরোধী পরামর্শদাতা হিসেবে, আন্তঃদেশীয় দত্তক গ্রহণের ফলে শিশুদের ওপর, বিশেষ করে প্রতিবন্ধী শিশুদের ওপর প্রভাব সম্পর্কে তাঁর উদ্বেগের জন্য "টাইমস অফ ইন্ডিয়া" অঞ্জলির বক্তব্য উদ্ধৃত করেছিল। ২০১৬ সালের মধ্যে, "এগেইনস্ট চাইল্ড ট্রাফিকিং" সংস্থা অনুমান করেছে যে তাদের কাজের মাধ্যমে প্রায় ৪০ জন দত্তক প্রদত্ত শিশু তাদের জৈবিক পরিবারের সাথে পুনরায় একত্রিত হয়েছে।
২০১৭ সালে, শিশু পাচার বিরোধী দলের প্রতিনিধি হিসেবে, অঞ্জলি, মুম্বাই পুলিশ এবং স্থানীয় কর্মকর্তাদের সাথে, জেসিকা (তাঁর ভারতীয় নাম, কমলিনী নামেও পরিচিত) লিণ্ডেরকে তাঁর জৈবিক পিতামাতার সন্ধানে সহায়তা করেছিলেন। জেসিকাকে ছোটবেলায় পরিত্যাগ করা হয়েছিল। ১৯৮২ সালে সুইডিশ বাবা-মা তাঁকে দত্তক নিয়েছিলেন। জৈবিক বাবা-মাকে খুঁজে পাওয়ার আশায় জেসিকা বেশ কয়েকবার ভারতে ফিরে এসেছিলেন।
২০১৭ সালে, অঞ্জলি সখি থেকে একটি দলের নেতৃত্ব দেন, একটি ১২ বছর বয়সী মেয়েকে সন্দেহভাজন নির্যাতন এবং জোরপূর্বক কাজ করানোর থেকে উদ্ধার করতে।
২০১৮ সালে, অঞ্জলি শিশুদের দত্তক নেওয়ার ওপর থেকে আদালতের তদারকি অপসারণের প্রস্তাবের বিরুদ্ধে বক্তব্য রাখেন।
২০০৮ সালে মার্কিন যুক্তরাষ্ট্র থেকে ভারতে নির্বাসিত জেনিফার হেইনসকে অঞ্জলি সাহায্য করেছিলেন তার বাবা-মাকে খুঁজে পেতে।
পেরাকের দ্বিতীয় মনসুর শাহ

সুলতান মনসুর শাহ দ্বিতীয় ইবনে আলমারহুম রাজা কেসিল লাসা রাজা ইনু (মৃত্যু ১৬২৭) ছিলেন পেরাকের সপ্তম সুলতান। তিনি পেরাকের পঞ্চম সুলতান সুলতান আলাউদ্দিন শাহের ভাই এবং সুলতান আহমদ তাজউদ্দিন শাহের নাতি ছিলেন।
১৬১৯ সালে আচেহ সালতানাতে সুলতান মুকাদ্দাম শাহের মৃত্যুর পর মহারাজা লেলা উপাধিধারী পেরাকের একজন সম্ভ্রান্ত ব্যক্তি জোহরে যান। তখন পেরাক আচেহের নিয়ন্ত্রণে ছিল। তাই পেরাক সম্পর্কিত সমস্ত সিদ্ধান্ত আচেহর সুলতানের অনুমোদন নিতে হত। কিন্তু মহারাজা লেলা আচেহর সুলতানকে উপেক্ষা করে জোহরে গিয়ে পেরাকের সুলতানের বংশধর রাজা মনসুরকে পেরাকে নিয়ে আসেন। সেখানে তাকে পেরাকের সপ্তম সুলতান হিসেবে সুলতান মনসুর শাহ দ্বিতীয় উপাধিতে ভূষিত করা হয়। তিনি সেমাতে বসবাস করতেন। "সেজারা রাজা পেরাকের" মতে তিনি পেরাক শাসনের সময় জোহরে যাতায়াত করতেন, কারণ তার সেখানে আরেক স্ত্রী ছিল। ৮ বছর পেরাক শাসন করার পর ১৬২৭ সালে, তিনি জোহর সালতানাতে থাকাকালীন মারা যান এবং সেখানেই তাকে সমাহিত করা হয়। তবে পেরাকের ইতিহাসের সঙ্গে এই তথ্যে কিছু অসঙ্গতি আছে।
পেরাকের পরিচিত ইতিহাস অনুসারে, ১৬২৭ সালে, আচেহর সুলতান ইস্কান্দার মুদা সুলতান মনসুর শাহ দ্বিতীয়কে সিংহাসন থেকে অপসারণের জন্য পেরাকে একটি সেনাবাহিনী পাঠান। কারণ পেরাক তখনও আচেহর অধীনে ছিল এবং সুলতান দ্বিতীয় মনসুর শাহ আচেহ সরকারের সম্মতি ছাড়াই পেরাকের সিংহাসনে আরোহণ করেছিলেন। সুলতান মুকাদ্দাম শাহের ছোট ভাই রাজা বোংসু বা রাজা ইউসুফকে ( সুলতান মাহমুদ শাহ প্রথম ) আচেহর সম্ভ্রান্ত ব্যক্তিরা সুলতান মনসুর শাহ দ্বিতীয়ের জায়গায় নিয়োগ করেন।
এরপর সুলতান দ্বিতীয় মনসুর শাহকে আচেহতে নিয়ে যাওয়া হয় এবং সেখানেই তিনি মারা যান বলে জানা যায়। কোন ইতিহাস বেশি নির্ভুল, সে সম্পর্কে এখনও কোনও সুনির্দিষ্ট ব্যাখ্যা নেই। ১৯৪৯ সালে সুলতান ইউসুফ ইজ্জউদ্দিন শাহের রাজ্যাভিষেকের সময় প্রকাশিত সরকারি পুস্তিকায় বলা হয়েছিল যে, সুলতান দ্বিতীয় মনসুর শাহকে আচেহতে নিয়ে যাওয়া হয় এবং সেখানেই তিনি মারা যান।
যাইহোক, সুলতান ইদ্রিস আল-মুতাওয়াকিল আল্লাল্লাহি শাহের রাজ্যাভিষেকের সময় সরকারি পুস্তিকায় উল্লেখ করা হয়েছে যে সুলতান মনসুর শাহ দ্বিতীয় জোহরে মারা গিয়েছিলেন। তাকে জোহরে মারহুম মাংকাত বলা হয়। সুলতান দ্বিতীয় মনসুর শাহের সমাধি জোহর বা আচেহতে পাওয়া যায়নি। তবে অনেকে বিশ্বাস করে সুলতান দ্বিতীয় মনসুর শাহ আচেহে মারা গেছেন।
এনাম আরনাউট

এনাম এম. আরনাউট ( কুনিয়া : "আবু মাহমুদ" ; জন্ম ১৯৬২) একজন সিরিয়ান বংশোদ্ভুত আমেরিকান নাগরিক যিনি দাতব্য সংস্থা বেনেভোলেন্স ইন্টারন্যাশনাল ফাউন্ডেশনের পরিচালক।এই দাতব্য সংস্থাটি বর্তমানে বিশ্বব্যাপী জাতিসংঘ কর্তৃক নিষিদ্ধ। তিনি এই দাতব্য সংস্থাটির পরিচালক থাকাকালীন দাতাদের না জানিয়ে চেচনিয়া ও বসনিয়ায় যোদ্ধাদের সহায়তা করার জন্য দাতব্য অনুদান ব্যবহার করার কারণে দোষী সাব্যস্ত হয়েছিলেন।
আরনাউট সিরিয়ার হামায় বেড়ে ওঠেন। ১৯৮৭ সালে, আরনাউট জাজির যুদ্ধে অংশগ্রহণ করেন। ওসামা বিন লাদেনের সাথে তার বেশ কয়েকটি ছবি আছে। আরব নিউজে তাকে উদ্ধৃত করে বলা হয়েছিল যে, মুজাহিদিনরা দুর্গের জন্য যে গাছগুলি ব্যবহার করার আশা করেছিল সোভিয়েত বাহিনী সেগুলো ধ্বংস করেছে। তবে,তিনি দাবি করেন যে,তিনি ওসামা বিন লাদেনের সাথে আফগানিস্তানে যুক্তরাষ্ট্রের সামরিক বাহিনী আর এর বিষয়ে কথা বলার জন্য দেখা করেছিলেন কিন্তু কখনোই সন্ত্রাসবাদকে সমর্থন করেননি।২০০২ সালে,তার দাতব্য সংস্থা বেনেভোলেন্স ইন্টারন্যাশনাল ফাউন্ডেশনকে নিষিদ্ধ করা হয়েছিল।
সরকার দাবি করেছে যে, এনাম আরনাউত, আবু উবাইদাহ আল-বানশিরি, মোহাম্মদ আতেফ এবং ইয়াসিন আল-ইরাকির সহায়তায় ১৯৯০ সালের দিকে হাজি আইয়ুব নামে এক পশতুন উপজাতির কাছ থেকে একে-৪৭ ও মর্টার রাউন্ড কিনেছিলেন। পরবর্তীতে, এগুলি ট্রাকে করে জাওর এবং জিহাদ ওয়াহল প্রশিক্ষণ শিবিরে পৌঁছে দেওয়া হয়েছিল।
২০০৩ সালের আগস্টে সাজা ঘোষণার শুনানির সময় মার্কিন জেলা বিচারক সুজান কনলন প্রসিকিউটরদের বলেছিলেন যে, তারা প্রমাণগুলোকে সংযুক্ত করতে ব্যর্থ হয়েছেন এবং আরনাউট সন্ত্রাসবাদের সাথে "সম্পর্কিত বা সমর্থন করেছেন" এমন কোনও প্রমাণ নেই।
আরনাউট এবং সরকার উভয়ই সপ্তম সার্কিট(মার্কিন যুক্তরাষ্ট্রের সাতটি রাজ্যের সমন্বিত ফেডারেল আদালত)-এ আপিল করে। ২০০৫ সালের ২রা ডিসেম্বর, সপ্তম সার্কিট সাজা বাতিল করে এবং মামলাটি বিচারক কনলনের কাছে পুনরায় সাজা প্রদানের জন্য প্রেরণ করে।২০০৬ সালের ফেব্রুয়ারিতে,চেচনিয়া ও বসনিয়ায় যোদ্ধাদের সহায়তা করার জন্য দাতব্য অনুদান ব্যবহার করার কারণে বিচারক কনলন আরনাউটকে ১২০ মাস (১০ বছর) কারাদণ্ড দেন।এছাড়াও,বিচারক কনলন আরনাউটকে ৩১৫,৬২৪ ডলার ক্ষতিপূরণ দেওয়ার নির্দেশ দেন এবং শরণার্থী কাজের জন্য জাতিসংঘকে তা দেওয়ার সুপারিশ করেন।তবে,আরনাউট দাবি করেন যে,সরকার তাকে অপহরণ করেছে। তিনি দোষী নন।তার বক্তব্যে "
২০১০ সালে, আরনাউট এবং "আমেরিকান তালেবান" জন অবস্থিত ফেডারেল কারেকশনাল ইনস্টিটিউশনের কমিউনিকেশন ম্যানেজমেন্ট ইউনিটে মুসলিম বন্দীদের দলগত প্রার্থনার উপর নিষেধাজ্ঞা প্রত্যাহারের জন্য মামলা করেন। ২০১৩ সালের ১১ জানুয়ারী,একজন ফেডারেল বিচারক তাদের পক্ষে রায় দেন। তিনি বলেন যে, সরকার বন্দীদের ধর্মীয় বক্তৃতা সীমাবদ্ধ করার ক্ষেত্রে কোনও জোরালো আগ্রহ দেখায়নি এবং তাদের একসাথে প্রার্থনা করতে নিষেধ করেনি।
২০১১ সালের ৮ ফেব্রুয়ারী,আরনাউট কারাগার থেকে মুক্তি পান।
এ কে প্রেমাজম

এ কে প্রেমাজম (জন্ম: ১২ই আগস্ট ১৯৩৮) একজন ভারতীয় সংসদ সদস্য এবং সমাজকর্মী।
এ কে প্রেমাজমের জন্ম কেরালার কাণ্ণুরের পল্লিকুন্নতে। তিনি কালিকট বিশ্ববিদ্যালয়ের অধীনে প্রভিডেন্স কলেজ, মাদ্রাজ বিশ্ববিদ্যালয়ের অধীনে থ্যালাসেরির সরকারি ব্রেনেন কলেজ এবং কেরালা বিশ্ববিদ্যালয়ের অধীনে ইউনিভার্সিটি কলেজে পড়াশোনা করেছেন। তিনি কলাবিদ্যায় স্নাতকোত্তর ডিগ্রি অর্জন করেছেন। তিনি একজন শিক্ষিকা হিসেবে কর্মজীবন শুরু করেছিলেন। তিনি ১৯৯১ থেকে ১৯৯৪ সাল পর্যন্ত কালিকটের সরকারি আর্টস কলেজের অধ্যক্ষ ছিলেন।
এ কে প্রেমাজম কালিকটের মেয়র হিসেবে তাঁর রাজনৈতিক জীবন শুরু করেছিলেন। ১৯৯৫ থেকে ১৯৯৮ এবং তারপর ২০১০ থেকে ২০১৫ পর্যন্ত তিনি এই পদে অধিষ্ঠিত ছিলেন। তিনি ১৯৯৮ সালে দ্বাদশ লোকসভায় এবং ১৯৯৯ সালে ত্রয়োদশ লোকসভায় নির্বাচিত হন। সংসদ সদস্য থাকাকালীন তিনি খাদ্য সংক্রান্ত অপরিহার্য কমিটি, নারীর ক্ষমতায়ন সংক্রান্ত যৌথ কমিটি এবং খাদ্য ও ভোক্তা বিষয়ক মন্ত্রণালয়ের পরামর্শদাতা কমিটির সদস্য ছিলেন। তিনি অল ইণ্ডিয়া ডেমোক্রেটিক উইমেন্স অ্যাসোসিয়েশনের কেন্দ্রীয় কমিটির সদস্য।
আন্তর্জাতিক শূন্য বর্জ্য দিবস

১৪ ডিসেম্বর ২০২২ তারিখে, জাতিসংঘের সাধারণ পরিষদ তাদের সত্তরতম অধিবেশনে ৩০ মার্চকে আন্তর্জাতিক শূন্য বর্জ্য দিবস হিসেবে ঘোষণা করার জন্য একটি প্রস্তাব গৃহীত হয়। প্রতি বছর এই দিবস পালিত হবে বলে ঠিক হয়। তুরস্ক, ১০৫ টি অন্যান্য দেশের সাথে, দূষণের উপর দৃষ্টি নিবদ্ধ করে অন্যান্য উচ্চ-স্তরের সিদ্ধান্তের পরে এই প্রস্তাবটি পেশ করে, যেমন জাতিসংঘের পরিবেশ পরিষদের প্রস্তাব " প্লাস্টিক দূষণ বন্ধ করুন: আন্তর্জাতিকভাবে আইনত বাধ্যতামূলক উপকরণের দিকে "।
জাতিসংঘ পরিবেশ কর্মসূচি (ইউএনইপি) এবং জাতিসংঘ মানব বসতি কর্মসূচি (ইউএন-হ্যাবিট্যাট) যৌথভাবে আন্তর্জাতিক শূন্য বর্জ্য দিবস উদযাপনের সুযোগ করে দেয়।
শূন্য বর্জ্য দিবস প্রচারের অংশ হিসেবে, সদস্য রাষ্ট্রসমূহ, জাতিসংঘ ব্যবস্থার সংগঠন, সুশীল সমাজ, বেসরকারি প্রতিষ্ঠান, শিক্ষাবিদ, নারী, যুব এবং অন্যান্য অংশীদারদের জাতীয়, আঞ্চলিক এবং স্থানীয় শূন্য-বর্জ্য উদ্যোগ এবং টেকসই উন্নয়ন অর্জনে তাদের অবদান সম্পর্কে সচেতনতা বৃদ্ধির লক্ষ্যে কর্মকাণ্ডে জড়িত হওয়ার জন্য আমন্ত্রণ জানানো হয়।
আন্তর্জাতিক শূন্য বর্জ্য দিবস বিশ্বব্যাপী বর্জ্য ব্যবস্থাপনা জোরদার করার গুরুত্ব এবং বর্জ্য দূষণ সংকট মোকাবেলায় উপযুক্ত ব্যবহার ও উৎপাদন পদ্ধতি প্রচারের প্রয়োজনীয়তা তুলে ধরে। 
একটি হিসেবে জানা গেছে প্রতি বছর, মানবজাতি ২.১ বিলিয়ন থেকে ২.৩ বিলিয়ন টন কঠিন বর্জ্য উৎপন্ন করে। জরুরি পদক্ষেপ না নিলে, ২০৫০ সালের মধ্যে বার্ষিক বর্জ্য উৎপাদন ৩.৮ বিলিয়ন টনে পৌঁছাবে। 
বর্জ্য দূষণ মানব স্বাস্থ্যের জন্য খুবই ক্ষতিকর, প্রতি বছর বিশ্ব অর্থনীতির শত শত বিলিয়ন ডলার ক্ষতি করে এবং সংকটকে আরও বাড়িয়ে তোলে: জলবায়ু পরিবর্তনের সংকট , প্রকৃতি, ভূমি এবং জীববৈচিত্র্যের ক্ষতির সংকট এবং দূষণ ও বর্জ্যের সংকট।
২০২৫ সালের প্রতিপাদ্য বিষয় "ফ্যাশন এবং টেক্সটাইলে শূন্য বর্জ্যের দিকে"। ফ্যাশন এবং টেক্সটাইল খাত থেকে বর্জ্যের প্রভাব কমাতে জরুরি পদক্ষেপ নেওয়ার প্রয়োজনীয়তার উপর আলোকপাত করে।
এই আন্তর্জাতিক দিবসের মাধ্যমে শূন্য-বর্জ্য উদ্যোগের প্রচারণা টেকসই উন্নয়নের জন্য ২০৩০ সালের এজেন্ডার সমস্ত লক্ষ্য এবং লক্ষ্য অর্জনে সহায়তা করতে পারে, যার মধ্যে রয়েছে টেকসই উন্নয়ন লক্ষ্য ১১ এবং উপযুক্ত উন্নয়ন লক্ষ্য ১২। এই লক্ষ্যগুলি খাদ্যের অপচয়, প্রাকৃতিক সম্পদ আহরণ এবং ইলেকট্রনিক বর্জ্য সহ সকল ধরণের বর্জ্য মোকাবেলা করে।
মৃণালিনী দেবী পুয়ার

মৃণালিনী দেবী পুয়ার (২৫শে জুন ১৯৩১ - ২রা জানুয়ারি ২০১৫) একজন ভারতীয় শিক্ষিকা। তিনি ৩৫,০০০ এরও বেশি শিক্ষার্থী সমেত একটি স্বীকৃত ভারতীয় বিশ্ববিদ্যালয়ের আচার্য (চ্যান্সেলর) ছিলেন।
মৃণালিনী একজন শিক্ষাবিদ এবং ধার রাজ্যের মহারানি ছিলেন। তিনি বরোদা রাজ্যের প্রাক্তন শাসক বংশ গায়কোয়াড় রাজবংশের সদস্য ছিলেন এবং ধার-এর পুয়ার রাজবংশের সদস্য ছিলেন। এই দুটিই প্রাক্তন মারাঠা দেশীয় রাজ্য। তিনি ধার রাজ্যের মহারাজা আনন্দ রাও চতুর্থ পুয়ারের সাথে বিবাহ বন্ধনে আবদ্ধ হন। তিনি বরোদার মহারাজা সায়াজিরাও বিশ্ববিদ্যালয়ের আচার্য ছিলেন। ১৯৮৮ সালে তাঁর ভাই বরোদার মহারাজা ফতেহসিংহরাও গায়কোয়াড়ের মৃত্যুর পরে তিনি আচার্য হিসেবে এই দায়িত্ব গ্রহণ করেছিলেন।
বরোদার মহারাজা সায়াজিরাও বিশ্ববিদ্যালয়ে প্রশিক্ষণের মাধ্যমে গৃহ বিজ্ঞান অনুষদ থেকে একজন পুষ্টিবিদ হিসেবে মৃণালিনী বি.এসসি. ডিগ্রি অর্জন করেছিলেন। তিনি মার্কিন যুক্তরাষ্ট্রের আইওয়া স্টেট ইউনিভার্সিটি অফ সায়েন্স অ্যাণ্ড টেকনোলজি থেকে এমএস (খাদ্য ও পুষ্টি) ডিগ্রি অর্জন করেছেন।
পরে তিনি বরোদার মহারাজা সায়াজিরাও বিশ্ববিদ্যালয় থেকে খাদ্য ও পুষ্টি বিষয়ে পিএইচডি সম্পন্ন করার জন্য ভারতের বড়োদরায় ফিরে আসেন।
মৃণালিনী এমএসইউ-এর আচার্য হিসেবে শিক্ষার মাধ্যমে গায়কোয়াড় পরিবারের সেবার গৌরবময় ঐতিহ্য অব্যাহত রেখেছেন। তিনি ১৯৮৮ সালে এমএসইউ-এর আচার্য হিসেবে দায়িত্ব গ্রহণ করেন। তিনি ৩৫,০০০ এরও বেশি শিক্ষার্থী সহ একটি স্বীকৃত ভারতীয় বিশ্ববিদ্যালয়ের প্রথম মহিলা আচার্য ছিলেন।
তিনি সুইজারল্যান্ডের ইন্টারন্যাশনাল ইউনিয়ন ফর কনজারভেশন অফ নেচার অ্যাণ্ড ন্যাচারাল রিসোর্সেস (আইইউসিএনএনআর) এর শিক্ষা ও প্রশিক্ষণ কমিশনের সদস্য এবং ফ্রান্সের ইন্টারন্যাশনাল ফেডারেশন ফর হোম ইকোনমিক্স (আইএফএইচএম) -এর খাদ্য ও পুষ্টি কর্মসূচি কমিটির চেয়ারপারসন হিসেবে দায়িত্ব পালন করেছেন।
তিনি ভারত সরকারের পরিকল্পনা কমিশনের পুষ্টি বিষয়ক স্টিয়ারিং গ্রুপ এবং নতুন দিল্লির ইনস্টিটিউট অফ হোম ইকোনমিক্সের গভর্নিং বডির সদস্যও ছিলেন। তিনি নতুন দিল্লির রাজীব গান্ধী ইনস্টিটিউট ফর কনটেম্পোরারি স্টাডিজ, রাজীব গান্ধী ফাউণ্ডেশন, এবং অন্যান্য বিভিন্ন সংস্থার উপদেষ্টা কমিটির সদস্য ছিলেন।
তিনি বরোদার মহারাজা সায়াজিরাও বিশ্ববিদ্যালয়ে প্রায় ১২ বছর শিক্ষকতা করেছিলেন এবং এর আচার্য হন। হরি সিং এবং অর্জুন সিং মৃণালিনী দেবী পুয়ারের সাথে সম্পর্কিত। তাঁদের মা, শশী প্রভা রাজে ধার রাজ্যের ধৈর্যশীল রাও পুয়ারের মেয়ে।
মৃণালিনী দেবী পুয়ার সংক্ষিপ্ত অসুস্থতার পর ২০১৫ সালের ২রা জানুয়ারি মারা যান। তাঁর বয়স হয়েছিল ৮৩ বছর।
জাপানে নারী

দ্বিতীয় বিশ্বযুদ্ধের পর জাপানে নারীরা পুরুষদের সমান আইনগত অধিকার লাভ করেছিলেন। জাপানি নারীরা প্রথম ১৮৮০ সালে ভোটাধিকার লাভ করে, কিন্তু এটি ছিল একটি অস্থায়ী ঘটনা যা নির্দিষ্ট কিছু পৌরসভার মধ্যে সীমাবদ্ধ ছিল, এবং ১৯৪৫ সালের আগে নারীরা স্থায়ীভাবে, দেশব্যাপী ভোটাধিকার লাভ করে। 
জাপানে আধুনিক নীতি উদ্যোগগুলো মা হওয়া এবং মহিলাদের কর্মশক্তিতে অংশগ্রহণ উভয়কেই উৎসাহিত করতে লক্ষ্য রেখেছে, তবে এই প্রচেষ্টা গুলোর ফলাফল মিশ্রিত হয়েছে। ঐতিহ্যবাহী লিঙ্গগত প্রত্যাশা, বিশেষ করে বিবাহিত মহিলাদের এবং মায়েদের জন্য, এখনও সমাজের নীতিমালা গঠন করে এবং অর্থনৈতিক সমতার পথে বাধা সৃষ্টি করে। যদিও লিঙ্গভিত্তিক আয় বৈষম্য ধীরে ধীরে কমেছে, তবুও এটি অব্যাহত রয়েছে, মহিলারা পুরুষদের তুলনায় কম আয় করছেন, বিশেষ করে নেতৃত্বমূলক এবং উচ্চবেতনে পদগুলোতে। পেশাগত বিভাজন, মহিলাদের আংশিক সময় বা অ-নিয়মিত চাকরিতে সীমাবদ্ধতা, এবং পেশাগত উন্নতির সীমিত সুযোগ এই বৈষম্য সৃষ্টি করে।
জয়শ্রী রামদাস

জয়শ্রী রামদাস (জন্ম নাম তাস্কার) একজন ভারতীয় শিক্ষাবিদ। তিনি ভারতের হোমি ভাবা সেন্টার ফর সায়েন্স এডুকেশন (এইচবিসিএসই)-এর কেন্দ্র পরিচালক (২০১১-২০১৬) ছিলেন, এটি মুম্বাইয়ে টাটা ইনস্টিটিউট অফ ফাণ্ডামেন্টাল রিসার্চ (টিআইএফআর)-এর একটি জাতীয় কেন্দ্র। একজন অধ্যাপক হিসেবে তিনি কগনিশন (যে প্রক্রিয়ার মাধ্যমে মনের মধ্যে জ্ঞান এবং বোধগম্যতা বিকশিত হয়) এবং বিজ্ঞান শিক্ষা সম্পর্কিত স্নাতক কোর্স পড়ান। তিনি আন্তর্জাতিক বিশুদ্ধ ও ফলিত পদার্থবিদ্যা ইউনিয়ন এবং আন্তর্জাতিক পদার্থবিদ্যা শিক্ষা কমিটির সদস্যও। ২০০৮ সালের নভেম্বরে তাঁকে এইচবিসিএসই-এর ডিন নিযুক্ত করা হয় এবং ২০১১ সালের জুনে তাঁকে কেন্দ্রের পরিচালক নিযুক্ত করা হয়। তিনি বর্তমানে হায়দ্রাবাদের টিআইএফআর সেন্টার ফর ইন্টারডিসিপ্লিনারি স্টাডিজে অধ্যাপক।
জয়শ্রী রামদাস (তাস্কার) ১৯৫৪ সালে বোম্বেতে (বর্তমানে মুম্বাই) জন্মগ্রহণ করেন। তাঁর বাবা ছিলেন একজন টেলিযোগাযোগ প্রকৌশলী। তাঁর প্রাথমিক শিক্ষা দিল্লির সেন্ট থমাস স্কুলে হয়েছিল, এরপর তিনি বাগদাদের আমেরিকান স্কুলে এক বছর পড়াশোনা করেন এবং পুনের সেন্ট হেলেনা স্কুল থেকে তাঁর স্কুলজীবন সম্পন্ন করেন। তিনি পুনের ফার্গুসন কলেজে পড়াশোনা করেন এবং ১৯৭৬ সালে আইআইটি কানপুর থেকে পদার্থবিদ্যায় স্নাতকোত্তর ডিগ্রি অর্জন করেন। তিনি এইচবিসিএসই -তে বিজ্ঞান শিক্ষায় ডক্টরেট ডিগ্রি অর্জন করেন। পুনে বিশ্ববিদ্যালয় তাঁকে পিএইচডি ডিগ্রি প্রদান করেছে। তাঁর গবেষণা পত্রটি সম্ভবত ভারতে বিজ্ঞান শিক্ষার ওপর প্রথম লেখা ছিল।
কর্মজীবনের বেশিরভাগ সময়, জয়শ্রী এইচবিসিএসইতে ছিলেন। তিনি লিডস বিশ্ববিদ্যালয়ে পোস্টডক্টরাল ডিগ্রি অর্জন করেন এবং পরবর্তীকালে এইচবিসিএসই-তে অনুষদের সদস্য হিসেবে অন্তর্ভুক্ত হন। তিনি ২০০৭ সালের আগস্টে পূর্ণাঙ্গ অধ্যাপক এবং ২০০৮ সালের নভেম্বরে ডিন হন। ২০১১ সালের জুন মাসে এইচসি প্রধানের কাছ থেকে দায়িত্ব গ্রহণ ক'রে তিনি এইচবিসিএসই-এর চতুর্থ কেন্দ্র পরিচালক হিসেবে পাঁচ বছরের জন্য নিযুক্ত হন। তিনি টাফ্টস বিশ্ববিদ্যালয় এবং এমআইটিতে এক বছর করে কাটিয়েছেন।
২০১৭ সালের জানুয়ারিতে, তিনি হায়দ্রাবাদের টিআইএফআর সেন্টার ফর ইন্টারডিসিপ্লিনারি স্টাডিজে চলে যান।
ক্রিস্টিনা সানচেজ

ক্রিস্টিনা সানচেজ দে পাবলোস (জন্ম ২০ ফেব্রুয়ারি ১৯৭২) হলেন একজন স্পেনীয় ষাঁড়ের লড়াইবিদ, যিনি ১৯৯০-এর দশকে প্রথম নারী ষাঁড়ের লড়াইবিদ হওয়ার জন্য পরিচিতি লাভ করেন। তিনি ইউরোপে তার "অল্টারনেটিভা" সম্পন্ন করা প্রথম নারী।
ক্রিস্টিনা সানচেজ দে পাবলোস ১৯৭২ সালের ২০ ফেব্রুয়ারি মাদ্রিদ, স্পেন-এ জন্মগ্রহণ করেন। তিনি ইকুয়েডর এবং মেক্সিকো-এর ষাঁড়ের লড়াইয়ের রিংয়ে পেশাদার ষাঁড়ের লড়াইবিদ হিসেবে কাজ করেছেন এবং স্পেনের বিভিন্ন স্থানে অনেক প্রদর্শনী ও অনুষ্ঠান করেছেন। তিনি ১৩ ফেব্রুয়ারি ১৯৯৩ তারিখে মাদ্রিদে ষাঁড়ের লড়াইবিদ হিসেবে আত্মপ্রকাশ করেন। তিনি ২৫ মে ১৯৯৬ তারিখে নিম-এ তার "অল্টারনেটিভা" সম্পন্ন করেন। তার "গডফাদার" হিসেবে কুরো রোমেরো এবং সাক্ষী হিসেবে হোসে মারি মাঞ্জানারেস ছিলেন।
সানচেজ ১৯৯৯ সালে অবসর গ্রহণ করেন এবং ২০০০ সালে পর্তুগীজ "ষাঁড় লড়াকু" আলেকজান্দ্রে দা সিলভাকে বিয়ে করেন।
সানচেজকে কিছু মানুষের কাছে ১৯৯০-এর দশকের নারীবাদী আন্দোলনের প্রতিনিধিরূপে গণ্য করা হয়, কারণ ষাঁড়ের লড়াই সাধারণত একটি পুরুষ-প্রধান কার্যকলাপ। তিনি উনিভিশন টিভি নিউজ প্রোগ্রাম "প্রাইমার ইমপ্যাক্টো"-এর বিষয়বস্তু ছিলেন, সেখানে মারিয়া সেলেস্টে অ্যারারাস তার উপর একটি প্রতিবেদন উপস্থাপন করেন।
দ্বীপ ধনু

দ্বীপ ধনু হল তীব্র মাত্রায় ভূ-কম্পীয়ভাবে সক্রিয় আগ্নেয়গিরিসমূহের দীর্ঘ শৃঙ্খল যেগুলি অভিসারী ভূ-ত্বকীয় পাতের সীমানা বরাবর পাওয়া যায়। বেশিরভাগ দ্বীপ ধনু মহাসামুদ্রিক ভূত্বকের উপর উৎপন্ন হয় এবং অধোগমন অঞ্চল বরাবর গুরুমণ্ডলে অশ্মমণ্ডলের অবতরণের ফলে তৈরি হয়। এগুলি মহাদেশগুলির কলেবর বৃদ্ধি করার প্রধান উপায়।
ভূকম্পপ্রবণতা এবং আগ্নেয়গিরির উপস্থিতির উপর ভিত্তি করে দ্বীপ ধনুগুলি সক্রিয় বা নিষ্ক্রিয় হতে পারে। সক্রিয় দ্বীপ ধনু হল সাম্প্রতিক আগ্নেয়গিরিগুলির শৈলশিরা যেগুলি একটি গভীর ভূমিকম্প অঞ্চলের সাথে সংশ্লিষ্ট থাকে। এছাড়া এগুলি সুনির্দিষ্ট বক্ররেখা আকৃতির হয়ে থাকে, এগুলিতে সক্রিয় বা সম্প্রতি বিলুপ্ত আগ্নেয়গিরির একটি শৃঙ্খল থাকে, একটি গভীর সমুদ্র খাত থাকে এবং আগ্নেয়গিরি ধনুর উত্তল পার্শ্বে একটি বৃহৎ ঋণাত্মক বুগার ব্যতিক্রম থাকে। আগ্নেয়গিরির ধনুর সাথে সম্পর্কিত ক্ষুদ্র ধনাত্মক মাধ্যাকর্ষণ ব্যতিক্রমকে অনেক লেখক ধনুর নিচে ঘন আগ্নেয়গিরির শিলার উপস্থিতির দ্বারা ব্যাখ্যা করেছেন। নিষ্ক্রিয় দ্বীপ ধনু হল এমন একটি দ্বীপ শৃঙ্খল যেটি মূলত পুরাতন আগ্নেয়গিরি এবং আগ্নেয় ভগ্নশিলা নিয়ে গঠিত।
অনেক আগ্নেয়গিরির শৃঙ্খলের বক্র আকৃতি এবং অধোগামী অশ্মমণ্ডলের কোণটির মধ্যে সম্পর্ক বিদ্যমান। যদি পাতের মহাসামুদ্রিক অংশটিকে ধনুর উত্তল দিকের সমুদ্রতল দ্বারা প্রতিনিধিত্ব করা যায় এবং যদি সমুদ্রগর্ভস্থ খাতের নিচে আনমন অঞ্চলটির সৃষ্টি হয়, তাহলে পাতের বিচ্যুত অংশটি প্রায় বেশিরভাগ দ্বীপ ধনুর নিচের বেনিয়ফ অঞ্চলের সাথে মিলে যায়।
শান্তি রঙ্গনাথন

শান্তি রঙ্গনাথন একজন ভারতীয় সমাজকর্মী এবং "টি টি রঙ্গনাথন ক্লিনিক্যাল রিসার্চ ফাউণ্ডেশনের" প্রতিষ্ঠাতা। এটি একটি বেসরকারি সংস্থা যারা "টিটিকে হাসপাতাল" পরিচালনা করে। চেন্নাইতে অবস্থিত এই হাসপাতাল হল মাদক ও অ্যালকোহল আসক্তদের চিকিৎসা ও পুনর্বাসনের জন্য একটি চিকিৎসা কেন্দ্র। তিনি জাতিসংঘের ভিয়েনা সিভিল সোসাইটি পুরস্কারের প্রথম প্রাপক এবং সমাজে তাঁর অবদানের জন্য ১৯৯২ সালে ভারত সরকারের চতুর্থ সর্বোচ্চ বেসামরিক পুরস্কার পদ্মশ্রী পেয়েছেন।
শান্তি রঙ্গনাথনের জন্ম দক্ষিণ ভারতের তামিলনাড়ু রাজ্যে। তিনি ভারতের প্রাক্তন অর্থমন্ত্রী টি টি কৃষ্ণমাচারীর নাতি টি টি রঙ্গনাথনকে বিবাহ করেন, কিন্তু ১৯৭৯ সালে, মাত্র ৩৩ বছর বয়সে শান্তি বিধবা হন। তাঁর স্বামী মদ্যপান সম্পর্কিত স্বাস্থ্যগত সমস্যায় মারা যান। এই ঘটনা শান্তিকে প্ররোচিত করেছিল মাদকদ্রব্যের অপব্যবহার এবং আসক্তির সমস্যার দিকে মনোযোগ দিতে। মাদ্রাজ স্কুল অফ সোশ্যাল ওয়ার্ক থেকে সামাজিক কর্মে স্নাতকোত্তর ডিগ্রিধারী শান্তি, নিজেকে প্রস্তুত করার জন্য, আসক্তি মুক্তি কর্মসূচির প্রশিক্ষণের জন্য মিনিয়াপোলিসের হ্যাজেলডেন অ্যাডিকশন ট্রিটমেন্ট সেন্টারে যোগদান করেন। এরপর ১৯৮০ সালে চেন্নাইয়ের একটি পারিবারিক সম্পত্তিতে তিনি একটি ডে কেয়ার সেন্টার শুরু করেন। অল্প কিছু সহকারীর সাহায্যে শুরু হওয়া এই সাধারণ সূচনাটি ধীরে ধীরে "টি টি রঙ্গনাথন ক্লিনিক্যাল রিসার্চ ফাউণ্ডেশনে" পরিণত হয়। এখন ৬৫ শয্যা বিশিষ্ট "টিটিকে হাসপাতাল" এর অন্তর্ভুক্ত। এই চিকিৎসা সুবিধাটি মাদক ও অ্যালকোহল আসক্তির চিকিৎসার জন্য নিবেদিত প্রথম ভারতীয় হাসপাতাল। প্রতিষ্ঠানটি জাতিসংঘের মাদক ও অপরাধ দপ্তরের সাথে সমন্বয় করে কাজ করে এবং ভারত সরকারের মাদকদ্রব্য অপব্যবহার বিরোধী কর্মসূচিতে অংশগ্রহণ করে। শান্তি স্বামী দয়ানন্দ সরস্বতী এডুকেশনাল সোসাইটির সাথেও যুক্ত এবং এর পরিচালনা পর্ষদেও আছেন।
ভারত সরকার ১৯৯২ সালের প্রজাতন্ত্র দিবসে পদ্মশ্রী পদকের জন্য তাঁকে বেসামরিক পুরস্কারের তালিকায় অন্তর্ভুক্ত করে। জাতিসংঘ, ১৯৯৯ সালে, চালু করে, "মাদকের অপব্যবহার ও অপরাধের বিরুদ্ধে লড়াইয়ে অসামান্য অবদানের" জন্য শান্তিকে এই পুরস্কারের জন্য নির্বাচিত করা হয়, যার ফলে তিনি এই পুরস্কারের প্রথম প্রাপক হন। তিনি ২০১৫ সালের জন্য তামিলনাড়ু সরকার কর্তৃক "আভাইয়ার পুরস্কারের" প্রাপক।
এলিজাবেথ আলটম্যান-গটথেইনার

এলিজাবেথ আলটম্যান-গটথেইনার (২৬ মার্চ, ১৮৭৪ – ২১ অক্টোবর, ১৯৩০) ছিলেন জার্মানিতে বিশ্ববিদ্যালয়ের প্রফেসর হওয়া প্রথম নারীদের মধ্যে একজন এবং নারীর অধিকার আন্দোলনের একজন সক্রিয় কর্মী।
তিনি বের্লিন-এ জন্মগ্রহণ করেন। ১৯০৪ সালে তিনি জুরিখ, সুইজারল্যান্ড থেকে ডক্টরেট লাভ করেন। ১৯০৮ সালের মধ্যে তিনি ম্যানহেইমের অর্থনৈতিক কলেজে লেকচারার হিসেবে কাজ শুরু করেন, এবং ১৯২৪ সালের মধ্যে তিনি অর্থনীতিতে প্রফেসর হিসেবে নিয়োগ পান। ১৯৩০ সালে তিনি ম্যানহেইম-এ ৫৬ বছর বয়সে মৃত্যুবরণ করেন।
তিনি অর্থনৈতিক বিষয়াদি নিয়ে বেশ কয়েকটি বই এবং প্রবন্ধ লিখেছেন। ১৯১২ সাল থেকে তিনি নারীবাদী বার্ষিকী "Jahrbuch der Frauenbewegung" সম্পাদনা করেন।
ম্যানহেইম বিশ্ববিদ্যালয় প্রতিবছর "এলিজাবেথ আলটম্যান-গটথেইনার-প্রাইজ" প্রদান করে, যা শিক্ষার্থীদের লিঙ্গ গবেষণার উপর করা থিসিসের জন্য প্রদান করা হয়।
ইরিনা রুকিনা

ইরিনা মিখাইলোনোভনা রুকিনা (; জন্ম: ১৩ জানুয়ারি, ১৯৪৮) হলেন একজন রাশিয়ান অর্থনীতিবিদ, রাজনৈতিক ব্যক্তিত্ব এবং প্রথম ৩টি কনভোকেশনের অন্যতম মস্কো সিটি ডুমা'র ডেপুটি। তিনি রাশিয়ার নারীবাদী আন্দোলনের একজন সদস্য।
ইরিনা ৪টি রাজনৈতিক দলে সদস্য ছিলেন। ক্রমানুসারে এগুলো হলো:
প্রতিটি দল রাজনৈতিকভাবে একে অপর থেকে আলাদা।
যেসব কনভোকেশনে তিনি মস্কো সিটি ডুমাতে অংশগ্রহণ করেছিলেন, সেখানে তিনি ডি সি আর-এর সদস্য ছিলেন।
তিনি মুদ্রাস্ফীতির বিরুদ্ধে ছিলেন; এবং বলেছিলেন যে নারীরা এই সমস্যার সমাধানে সাহায্য করতে পারে।
উরফ

উরফ (আরবি: العرف) হল উসুলে ফিকহে ব্যবহৃত একটি আরবি ইসলামি পরিভাষা, যা একটি সমাজের রীতি বা প্রচলিত প্রথাকে বোঝায়। সাধারণ ভাষায়, সমাজের প্রচলিত রীতি বা প্রথাকেই উরফ বলা হয়। ইসলামি সমাজে স্বীকৃতি পেতে হলে উরফকে অবশ্যই শরিয়াহর মৌলিক নীতির সাথে সামঞ্জস্যপূর্ণ হতে হবে। উরুফ প্রয়োগের মাধ্যমে ফিকহের (ইসলামি বিধানশাস্ত্র) কোনো নির্দিষ্ট দিক বা বিষয় অকার্যকর বা রহিত হয়ে যেতে পারে। 
উরফ হল ইসলামি আইনগত বিধানের একটি উৎস এবং যেসব বিষয়ের কুরআন ও সুন্নাহতে নির্দিষ্ট কোনো বিধান স্পষ্টভাবে উল্লেখ নেই, সেখানে শর্তসাপেক্ষে উরফ প্রয়োগ করা হয়।
উরফ শব্দটি "প্রচলন" বা "প্রথা" অর্থে ব্যবহৃত হয় এবং এটি একটি নির্দিষ্ট সমাজের রীতি ও প্রথাগুলোর প্রতি ইঙ্গিত করে। 
উরফ প্রথমে ইমাম আবু ইউসুফ (মৃ.: ১৮২ হি./৭৯৮ খ্রি.) কর্তৃক স্বীকৃত হয়, যিনি হানাফি মাযহাবের প্রাথমিক ফকিহদের একজন ছিলেন। তবে তখন এটি সুন্নাহের অংশ হিসেবে বিবেচিত হতো এবং কোনো আনুষ্ঠানিক উৎস হিসেবে গৃহীত হয়নি। পরবর্তীতে ইমাম আস-সারাখসী (মৃ.: ৪৮৩ হি./১০৯০ খ্রি.) এর বিরোধিতা করেন এবং তিনি বলেন যে, কোনো লিখিত বিধানের ওপর প্রথা বা রীতি আধিপত্য বিস্তার করতে পারে না। 
প্রচলিত সাধারণ রীতি ইসলামি আইনের জন্য একটি প্রামাণ্য উৎস—এই নীতি কুরআন ও হাদিস উভয় স্থানেই পাওয়া যায়। বিশিষ্ট সাহাবি আবদুল্লাহ ইবনে মাসউদ কর্তৃক বর্ণিত একটি হাদিসে বলা হয়েছে যে: "যে বিষয়কে মুসলিমরা ভালো মনে করে, তা আল্লাহর কাছেও ভালো এবং যে বিষয়কে মুসলিমরা মন্দ মনে করে, তা আল্লাহর কাছেও মন্দ।" যদিও এটি আনুষ্ঠানিকভাবে ইসলামি আইনের অংশ হিসেবে অন্তর্ভুক্ত হয়নি, তবে শরিয়া এমন অনেক প্রথাকে স্বীকৃতি দিয়েছে, যা নবি মুহাম্মাদের সময় প্রচলিত ছিল এবং কুরআন বা সুন্নাহ দ্বারা সেগুলি রহিত হয়নি (যাকে "ঐশী নীরবতা" বলা হয়)। এই হিসাবে পরবর্তীতে উদ্ভাবিত কিছু প্রথাও ন্যায়সঙ্গত ও শরিয়া-সমর্থিত হিসেবে বিবেচিত হয়; কারণ ইসলামি ঐতিহ্যে বলা হয়েছে যে, মুসলিমরা যা ভালো মনে করে, তা আল্লাহর কাছেও ভালো বলে গণ্য হয় (দেখুন: ইসলামে আল্লাহ)। 
কিছু সূত্র অনুযায়ী, উরফের মর্যাদা ইজমার (সম্মিলিত ঐকমত্য)-এর সমান এবং কিয়াসের (আনুমানিক যুক্তিনির্ভর সিদ্ধান্ত) চেয়েও বেশি। অনেক বলেন যে, উরফ হল ইসলামি আইনের সমতুল্য কমন ল।
উরফ প্রয়োগের ক্ষেত্রে কোনো প্রচলিত রীতিকে আইন হিসেবে গ্রহণ করতে হলে সেটি অবশ্যই কোনো নির্দিষ্ট অঞ্চল জুড়ে সাধারণভাবে প্রচলিত হতে হবে। কেবলমাত্র কোনো নির্দিষ্ট স্থানের মধ্যে সীমাবদ্ধ হলে তা গ্রহণযোগ্য হবে না। যদি কোনো প্রথা ইসলামি মৌলিক নীতির বিপরীতে অবস্থান করে, তাহলে সেটি বাতিল বলে গণ্য হবে। তবে যদি উরফ কিয়াসের বিরোধিতা করে, তাহলে উরফকেই বেশি গুরুত্ব দেওয়া হবে। ইসলামি আইনজ্ঞরা সাধারণত কোনো উচ্চপ্রশংসিত পণ্ডিতের ব্যক্তিগত মতামতের চেয়ে প্রচলিত রীতিকে অধিক গুরুত্ব দিয়ে থাকেন। তবে তারা এতে সর্বোচ্চ সতর্কতা অবলম্বন করেন। 
কিছু দেশ; যেমন মিশরে উরফি বিয়ে ( আরবি: زواج عرفي; জাওয়াজ উরফি) বলতে সাধারণ আইনের' বিবাহকে বোঝায়, যেখানে রাষ্ট্র কর্তৃক জারি করা আনুষ্ঠানিক কাগজপত্র ছাড়াই বিবাহ সম্পন্ন হয়। এই ধরনের বিবাহের বৈধতা নিয়ে এখনো বিতর্ক রয়েছে এবং এটি আনুষ্ঠানিকভাবে নিবন্ধিত বিয়ের তুলনায় নারীদের অধিকার কম নিশ্চিত করতে পারে বলে ধারণা করা হয়।
সিগনে লেগারবর্গ-স্টেনিয়াস

সিগনে লেগারবর্গ-স্টেনিয়াস (৪ এপ্রিল ১৮৭০ - ১৫ জুলাই ১৯৬৮) ছিলেন একজন ফিনিশ স্থপতি এবং হেলসিঙ্কি সিটি কাউন্সিলের সদস্য (১৯২৬-১৯৩০, ১৯৩৩–১৯৪৪)। তিনি ছিলেন ফিনল্যান্ডে পলিটেকনিক ইনস্টিটিউটের চার বছরব্যাপী কোর্স সম্পন্ন করা দ্বিতীয় নারী।
সিগনে লাগারবর্গ ৪ এপ্রিল ১৮৭০ তারিখে হেলসিঙ্কিতে রবার্ট অলোফ লাগারবর্গ এবং ক্যারোলিনা লোভিসা কনস্টান্স ফুরুহেলমের একটি রাজকীয় পরিবারে জন্মগ্রহণ করেন। ১৮৯২ সালে, লাগারবর্গ হেলসিঙ্কি পলিটেকনিক ইনস্টিটিউট-এ স্থাপত্য অধ্যয়ন শুরু করেন এবং ১৮৯২ সালে স্নাতক হন। তিনি হেলসিঙ্কি পলিটেকনিক ইনস্টিটিউটের চার বছরব্যাপী প্রোগ্রাম সম্পন্ন করা দ্বিতীয় নারী হন। তদুপরি, লাগারবর্গ হেলসিঙ্কি বিশ্ববিদ্যালয়-এ একটি অঙ্কন শিক্ষক হিসেবে প্রশিক্ষণও নেন। সুইডেন, ডেনমার্ক এবং মধ্য ইউরোপে তাঁর শিক্ষানুষ্ঠানিক সফরের পর, লাগারবর্গ ফিনল্যান্ডে জনসাধারণের ভবন সম্পর্কিত সাধারণ বোর্ডে প্রথম নারী স্থপতি হিসেবে কাজ শুরু করেন, যেখানে তিনি ১৮৯২ থেকে ১৯০৫ সাল পর্যন্ত কাজ করেন।
১৯০৫ সালে লাগারবর্গ স্থপতি গানার স্টেনিয়াসকে বিয়ে করার পর, তিনি তাঁর স্বামীর এজেন্সিতে কাজ করেন এবং একই সময়ে নিজের ব্যক্তিগত প্র্যাকটিস পরিচালনা করেন, পাশাপাশি স্কুল অব ক্র্যাফটসে অঙ্কন শিক্ষক হিসেবে কাজ করেন। লাগারবর্গ-স্টেনিয়াস মূলত নতুন অ্যাপার্টমেন্টের নির্মাণ এবং নির্মাণ পদ্ধতিতে কাজ করেছেন।
১৯০৫ সালে, লাগারবর্গ-স্টেনিয়াস একটি অনাথ আশ্রম এবং অবিবাহিত মায়েদের জন্য একটি বাড়ি ডিজাইন করেন, যা সম্পন্ন হয়। ফিনল্যান্ডের চাইল্ড ওয়েলফেয়ার অ্যাসোসিয়েশনে স্থপতি হিসেবে, তিনি চারটি ভবন ডিজাইন করেন, যার সবগুলি সংরক্ষিত রয়েছে।
স্থাপত্যের কর্মজীবনের পাশাপাশি, লাগারবর্গ-স্টেনিয়াস নারীদের অধিকার আন্দোলনে সক্রিয় ছিলেন।
তিনি ১৯২৬-৩০ এবং ১৯৩৩-৪৪ সময়কালে হেলসিঙ্কি সিটি কাউন্সিলে সদস্য ছিলেন।
সিগনে লাগারবর্গ-স্টেনিয়াস ১৫ জুলাই ১৯৬৮ সালে হেলসিঙ্কিতে মারা যান।
টি এন সীমা

টি এন সীমা () (জন্ম: ১লা জুন ১৯৬৩) একজন ভারতীয় সমাজকর্মী, শিক্ষক এবং রাজনীতিবিদ। তিনি ২০১০ থেকে ২০১৬ সাল পর্যন্ত ভারতের কমিউনিস্ট পার্টি (মার্ক্সবাদী) দলের হয়ে কেরালা থেকে রাজ্যসভার সাংসদ নির্বাচিত হয়েছিলেন।
সীমার জন্ম ১৯৬৩ সালের ১লা জুন ভারতের কেরালা রাজ্যের ত্রিশূরে। তিনি ১৯৯৪ সালে কেরালা বিশ্ববিদ্যালয় থেকে ডক্টরেট অফ ফিলোসফি ডিগ্রি লাভ করেছেন।
তিনি ১৯৮৬ সালের ২৩শে ডিসেম্বর জি. জয়রাজকে বিয়ে করেন, জয়রাজ রাজ্য সরকার কর্তৃক নিযুক্ত সি-ডিআইটির বর্তমান পরিচালক। তাঁদের এক মেয়ে আছে।
টি এন সীমা কেরালা রাজ্য সভাপতি এবং "এআইডিডব্লিউএ" -এর জাতীয় সহ-সভাপতি। তিনি কেরালায় সিপিআই(এম)-এর রাজ্য কমিটির সদস্য।
তিনি কেরালার কুদুম্বশ্রী দারিদ্র্য বিমোচন মিশনের রাজ্য কার্যনির্বাহী কমিটির সদস্য হিসাবে "স্ত্রীশব্দম" নামে একটি মহিলা মাসিক পত্রিকার সম্পাদক ছিলেন।
তিনি হরিথা কেরালাম মিশনের চেয়ারপারসন হিসেবে দায়িত্ব পালন করেন এবং ২০২০ সালে, তিরুবনন্তপুরমে সিপিএমের মেয়র প্রার্থী হিসেবে মনোনীত হন।
বার্মা পাত

বার্মা পাত দক্ষিণ-পূর্ব এশিয়ায় অবস্থিত একটি গৌণ বা ক্ষুদ্র ভূ-ত্বকীয় পাত, যাকে কখনও কখনও বৃহত্তর ইউরেশীয় পাতের অংশ হিসেবে বিবেচনা করা হয়। আন্দামান দ্বীপপুঞ্জ, নিকোবর দ্বীপপুঞ্জ এবং ইন্দোনেশিয়ার সুমাত্রা দ্বীপের উত্তর-পশ্চিম অংশ এই পাতের উপরে অবস্থিত। এই দ্বীপ ধনুটি পশ্চিমে আন্দামান সাগরকে মূল ভারত মহাসাগর থেকে পৃথক করেছে।
বার্মা পাতের পূর্বে সুন্দা পাত অবস্থিত। পাত দুইটি একটি রূপান্তর সীমানা বরাবর পৃথক হয়েছে, যে সীমারেখাটি আন্দামান সাগরের মধ্য দিয়ে একটি রুক্ষ উত্তর-দক্ষিণ রেখা বরাবর বিস্তৃত। বার্মা এবং সুন্দা পাতের মধ্যকার এই সীমানাটি একটি প্রান্তিক সমুদ্রতলদেশ প্রসারণ কেন্দ্র, যা এশিয়ার মূল ভূখণ্ড থেকে আন্দামান-নিকোবর-সুমাত্রা দ্বীপ ধনুকে "বাইরে ঠেলে দিয়ে" আন্দামান সাগরকে (দক্ষিণ দিক থেকে) আরও উন্মুক্ত করে দিয়েছে। এই প্রক্রিয়াটি প্রায় ৪০ লক্ষ বছর আগে প্রকৃতভাবে শুরু হয়েছিল।
বার্মা পাতের পশ্চিমে তুলনামূলকভাবে বহুগুণে বৃহৎ ভারতীয় পাতটি অবস্থিত, যা বার্মা পাতের পশ্চিম দিকের নীচে অধোগামী। এই বিস্তৃত অধোগমন অঞ্চলটি সুন্দা খাতটিকে তৈরি করেছে।
এই অঞ্চলের পুনর্গঠিত ভূত্বকীয় পাতগঠন ইতিহাসের প্রতিমানগুলি (মডেল) অনুযায়ী ইন্দো-অস্ট্রেলীয় পাতের মোটামুটি উত্তরমুখী সরণের ফলে ইউরেশিয়া মহাদেশের সাথে এর বিরাট এক সংঘর্ষ ঘটে, যা প্রায় ৫ থেকে সাড়ে ৫ কোটি বছর আগে ইওসিন যুগে শুরু হয়েছিল। এশিয়ার সাথে এই সংঘর্ষের ফলে একটি গিরিজনীয় উত্থান শুরু হয়, যা ফলে হিমালয় পর্বতমালা গঠিত হয়। একই সাথে ইন্দো-অস্ট্রেলীয় পাতটি আধুনিক ভারতীয় প্লেট, অস্ট্রেলীয় পাত এবং সম্ভবত ক্যাপ্রিকর্ন পাতে ভেঙে যায়।
ভারতীয় পাতটি বছরে মোটামুটি দ্রুত, গড়ে ১৬ সেন্টিমিটার বেগে, উত্তর দিকে সরে যাওয়ার সাথে সাথে ঘড়ির কাঁটার বিপরীত দিকেও ঘোরে। এই সরণ ও ঘূর্ণনের ফলে, পাতের পূর্ব সীমানা (বার্মা-আন্দামান-মালয় অঞ্চল) বরাবর ইউরেশিয়ার সাথে অভিসৃতি একটি তির্যক কোণে ঘটেছিল।
এই অধোগমন অগ্রমুখ বরাবর রূপান্তর বলগুলি সুন্দা দ্বীপ ধনুকে ঘড়ির কাঁটার দিকে বাঁকাতে শুরু করে; অলিগোসিন যুগের শেষের দিকে আরও চ্যুতি তৈরি হয় এবং বার্মা এবং সুন্দা ক্ষুদ্রপাতগুলি বৃহত্তর ইউরেশীয় পাত থেকে "বিচ্ছিন্ন" হতে শুরু করে।
আরও কিছু ধারাবাহিক রূপান্তর চ্যুতি এবং বার্মা পাতের নীচে ভারতীয় পাতের ক্রমাগত অধোগমনের পর, পশ্চাৎ-ধনু সম্প্রসারণের ফলে প্রান্তিক দ্রোণী এবং সমুদ্রতলদেশ প্রসারণ কেন্দ্র তৈরি হয় যা পরবর্তীতে আন্দামান সাগরে পরিণত হয়। এই প্রক্রিয়াটি মধ্য-প্লায়োসিন যুগে এসে অনেক অগ্রসরমান।
২০০৪ সালের ২৬শে ডিসেম্বর বার্মা পাত এবং ভারতীয় পাতের মধ্যবর্তী সীমানার একটি বড় অংশ পিছলে যায়, যার ফলে ২০০৪ সালের ভারত মহাসাগরে ভূমিকম্প এবং সুনামি হয়। এই মহা-উত্থান ভূমিকম্পের আনুমানিক মাত্রা ছিল ৯.১-৯.৩
আটলা তাদ্দে

আটলা তাদ্দে (আটলু মানে তেলুগু শব্দ ধোসা এবং তাদি মানে চন্দ্র পঞ্জিকার তৃতীয় দিন অর্থাৎ তাধিয়া) হল তেলুগু রাজ্যের অবিবাহিত মহিলাদের স্বামী পাওয়ার জন্য এবং বিবাহিত মহিলাদের তাদের স্বামীর স্বাস্থ্য এবং দীর্ঘায়ু কামনা করে পালিত একটি ঐতিহ্যবাহী উৎসব। এটি তেলুগু পঞ্জিকার আশ্বিন মাসের পূর্ণিমার পর তৃতীয় রাতে পালিত হয়, যা গ্রেগরিয়ান পঞ্জিকার সেপ্টেম্বর বা অক্টোবর মাসে পড়ে। এটি করবা চৌথের তেলুগু সমতুল্য, যেটি উত্তর ভারতীয় মহিলারা এর পরের দিন উদযাপন করে।
তেলুগু মহিলারা আটলা তাড্ডে উদযাপনের জন্য খাবার বা জল ছাড়াই একদিন উপবাস করেন। মহিলারা সন্ধ্যায় পূজা করেন এবং চাঁদ দেখার পর ছোট আটলু (ধোসা) খেয়ে উপবাস ভাঙেন।
অন্ধ্রপ্রদেশের কিছু অঞ্চলে বিশেষ করে মহিলা ও শিশুরা এ উৎসব পালন করে। এই দিনে মহিলারা ও শিশুরা তাদের হাতের তালুতে গোরিন্তাকু লাগিয়ে উৎসবের প্রস্তুতি নেয়। সূর্যোদয়ের আগেই সবাই জেগে উঠে সুদ্দি (আগের রাতে রান্না করা ভাত) ও পেরুগু (দই) এবং গঙ্গুরা চাটনি খায়। অবিবাহিত মেয়েরা ও শিশুরা রাস্তার ধারে আটলা তাদ্দে গান গেয়ে খেলা করে সূর্যোদয় পর্যন্ত। এই দিনটি আরো বিশেষ হয়ে ওঠে উয়ালা (দোলনায়) দোল খাওয়ার মাধ্যমে। সূর্যোদয়ের পর, লোকজন কাছের পুকুর বা লেকে চাঁদের প্রতিচ্ছবি দেখে দিনটিকে স্বাগত জানায়। খাবারের তালিকায় থাকে পুতারেকুলু (চিনি, দুধ ও চালের গুঁড়ো দিয়ে তৈরি মিষ্টি), গৌরী দেবীর উদ্দেশ্যে পাঁচটি কুদুমুলু, নিজের জন্য ও অন্যান্যদের জন্য পাঁচটি করে মুট্টায়ুদুভু, এবং পুজোর সময় দীপের মতো সাজিয়ে রাখা এক বিশেষ কুদুমুলু। এছাড়া, প্রতিজনের জন্য ১১টি ছোট দোসা এবং হাতে পরার জন্য ১১টি গিঁটযুক্ত তোরণ (আতলা তাড্ডের জন্য) ও পাঁচটি গিঁটযুক্ত তোরণ (উন্দ্রাল্লা তাড্ডের জন্য) বাঁধা হয়।
এই দিনে কেউ কেউ আটলু তৈরি করে দেবী গৌরীকে নিবেদন করেন এবং পরে আত্মীয়স্বজন ও প্রতিবেশীদের মধ্যে প্রসাদ হিসেবে বিতরণ করেন। মহিলারা/আত্মীয়রা এই পূজার সাথে উপবাস করেন। এই অনুষ্ঠানে ১১ জন মহিলা একত্রে বৈয়নম গ্রহণ করে। এই ১১ জন মহিলাকে প্রত্যেকে চালের গুঁড়ো এবং ঘি দিয়ে তৈরি দীপম দেবী গৌরীর নামে প্রজ্জ্বলিত করে। প্রতিটি মহিলা শাড়ি পরে দীপম অর্পণ করেন এবং পল্লুর কঙ্গু ধরে নৈবেদ্য প্রদান করেন।
জমঈয়তে আহলে হাদিস

জমঈয়তে আহলে হাদীস পাকিস্তান ( উর্দু : , আরবি : جمعية اهل الحدیث باكستان) পাকিস্তানের একটি ধর্মীয় সংগঠন এবং রাজনৈতিক দল। এটি ১৯৪৭ সালে মাওলানা দাউদ গজনভী এবং মুহাম্মদ ইব্রাহিম মীর শিয়ালকোটি দ্বারা প্রতিষ্ঠিত হয়েছে।
মুহাম্মদ আব্বাস (নিউজিল্যান্ডের ক্রিকেটার)

মুহাম্মদ আব্বাস (জন্ম: ২৯ নভেম্বর, ২০০৩) হলেন একজন পাকিস্তানি বংশোদ্ভূত নিউজিল্যান্ডের জাতীয় দলের ক্রিকেটার, যিনি প্রথম শ্রেণীর ক্রিকেটে ওয়েলিংটনের হয়ে খেলেন। ২০২৫ সালের ২৯ মার্চ পাকিস্তানের বিপক্ষে একদিনের আন্তর্জাতিক ক্রিকেটে তার অভিষেক ঘটে এবং একজন অভিষেক ক্রিকেটার হিসেবে তিনি দ্রুততম (২৪ বল) অর্ধশতক করেন।
ঘূর্ণিঝড় আলফ্রেড

ঘূর্ণিঝড় আলফ্রেড হলো অস্ট্রেলিয়ার পূর্ব উপকূলে ২০২৫ সালে জন্ম নেয়া একটি ঘূর্ণিঝড়। একে গ্রীষ্মমন্ডলীয় ঘূর্ণিঝড়ও বলা হয়। কুইন্সল্যান্ডের রাজধানী ব্রিসবেনের জনবহুল দক্ষিণ উপকূলে ৬ মার্চ ২০২৫ সালে আঘাত হানে। বাতাসের গতিবেগ ছিল ঘণ্টায় সর্বোচ্চ ১৬৪ কিলোমিটার। একে দক্ষিণ-পূর্ব কুইন্সল্যান্ড এবং উত্তর নিউ সাউথ ওয়েলসের (এনএসডব্লিউ) গ্রীষ্মমণ্ডলীয় অঞ্চলে ক্রান্তীয় ঘূর্ণিঝড়ও বলা হয়।
এতে একজনের মৃত্যু হয়। এছাড়া ঝড়ের কবলে পড়ে একটি যানবাহন দুর্ঘটনায় সেনাবাহিনীর ৩৬ জন সদস্য আহত হয়। এর তাণ্ডবে তিন লাখ ৩০ হাজার বাড়িঘর ও ব্যবসা প্রতিষ্ঠান বিদ্যুৎহীন হয়ে পড়ে। পরিষেবা কোম্পানিগুলো জানায়, দক্ষিণ-পূর্ব কুইন্সল্যান্ডে দুই লাখ ৯৫ হাজার ও নিউ সাউথ ওয়েলসের আরও ৪২ হাজার ৬০০ ঘরবাড়ি বিদ্যুৎবিহীন হয়ে পড়ে। বিদ্যুৎহীনতায় প্রায় সাত লাখ ৫০ হাজার মানুষ ক্ষতিগ্রস্ত হয়েছে বলে অনুমান করে রাজ্যের প্রধানমন্ত্রী ডেভিড ক্রিসাফুলি।
দক্ষিণ-পূর্ব কুইন্সল্যান্ড ও উত্তর-পূর্ব নিউ সাউথ ওয়েলসের ৪০০ কিলোমিটার (২৫০ মাইল) উপকূলের কিছু অংশে নদীতে পানির পরিমাণ বেড়ে যায়। সপ্তাহজুড়ে প্রবল বৃষ্টিপাত ও মরাত্মক ঝড়ো হাওয়া চলতে থাকে।
ঘূর্ণিঝড় জো

গ্রীষ্মমন্ডলীয় প্রবল ঘূর্ণিঝড় জো দক্ষিণ গোলার্ধের মধ্যে রেকর্ডে দ্বিতীয় তীব্র গ্রীষ্মমন্ডলীয় ঘূর্ণিঝড়। ২০০২ সালে বিশ্বব্যাপী সবচেয়ে শক্তিশালী গ্রীষ্মমন্ডলীয় ঘূর্ণিঝড় ছিল। ২০০২ সালের ২৩শে ডিসেম্বর দক্ষিণ প্রশান্ত মহাসাগরীয় কনভারজেন্স জোনের মধ্যে গড়ে ওঠা একটি গ্রীষ্মমন্ডলীয় নিম্নচাপ হিসেবে চিহ্নিত হয়েছিল, যা টুভালুর পূর্বে অবস্থিত। পরবর্তী কয়েক দিনের মধ্যে দক্ষিণ-পশ্চিম দিকে সরে যায় এবং ২৫ ডিসেম্বরের প্রথম দিকে আন্তর্জাতিক তারিখরেখা অতিক্রম করে। এর পরে, এটি সুসংগঠিত হয়ে ওঠে এবং গ্রীষ্মমন্ডলীয় ঘূর্ণিঝড় হিসাবে রূপ নেয়। সেদিনের পরে এর নামকরণ করা হয় জো। পরবর্তীকালে জো খুব অনুকূল পরিস্থিতিতে দ্রুত তীব্র হয়ে ওঠে। কেননা এটি পশ্চিম-দক্ষিণ-পশ্চিমে সলোমন দ্বীপপুঞ্জের দিকে অগ্রসর হতে থাকে। পরবর্তীতে ২৭শে ডিসেম্বর অস্ট্রেলিয়ান গ্রীষ্মমন্ডলীয় ঘূর্ণিঝড়ের তীব্রতা স্কেলে এবং সাফির-সিম্পসন হারিকেন বায়ু স্কেলে ৫ম স্তরের গ্রীষ্মমন্ডলীয় ঘূর্ণিঝড়ে পরিণত হয়। পরবর্তীতে সলোমন দ্বীপপুঞ্জের টেমোতু প্রদেশে প্রভাব ফেলে। এর আগে এটি ১০ মিনিটের একটানা বাতাসের গতিবেগের সাথে সর্বোচ্চ পর্যায়ে পৌঁছে । ঘূর্ণিঝড়ের উপর দিয়ে প্রবাহিত গতি দুর্বল এবং পরিবর্তনশীল হয়ে পড়ার ফলে গতিবেগ শীর্ষে পৌঁছায়। তখন টিকোপিয়া দ্বীপের আশেপাশে এটি একটি ছোট ঘড়ির কাঁটার মতো করে ঘুরতে থাকে। পরবর্তীতে ২৯শে ডিসেম্বরে জো দক্ষিণ-পূর্ব দিকে অগ্রসর হতে শুরু করে। এটি একটি শক্তিশালী স্টিয়ারিং প্রবাহের প্রতিক্রিয়ায় প্রবাহিত হতে থাকে, যা নিউ ক্যালেডোনিয়ার কাছে একটি উচ্চ স্তরের নিম্নচাপ সৃষ্টি করে এবং তা একটি ব্যারোক্লিনিক সিস্টেম দ্বারা সরবরাহ করা হয়েছিল। পরবর্তী কয়েক দিনের মধ্যে, জো দুর্বল হয়ে পড়ে এবং ১ জানুয়ারী, ২০০৩ তারিখে একটি গ্রীষ্মমন্ডলীয় নিম্নচাপে পরিণত হয়। পরবর্তীতে জো সর্বশেষ ৪ জানুয়ারীতে লক্ষ্য করা যায়, যখন এটি নিউ ক্যালেডোনিয়ার দক্ষিণ-পূর্বে অবস্থিত ছিল।
আন্তর্জাতিক বিবেক দিবস

জাতি লিঙ্গ, ভাষা বা ধর্ম নির্বিশেষে সকলের জন্য মানবাধিকার এবং মৌলিক স্বাধীনতার প্রতি শ্রদ্ধার ভিত্তিতে স্থিতিশীলতা ও কল্যাণ এবং শান্তিপূর্ণ ও বন্ধুত্বপূর্ণ সম্পর্কের পরিস্থিতি তৈরির প্রয়োজনীয়তা সম্পর্কে সচেতন হয়ে, রাষ্ট্রসংঘের সাধারণ পরিষদ ৫ এপ্রিলকে আন্তর্জাতিক বিবেক দিবস ঘোষণা করে।
সাধারণ পরিষদ সকল সদস্য রাষ্ট্র, জাতিসংঘ ব্যবস্থার সংগঠন এবং অন্যান্য আন্তর্জাতিক ও আঞ্চলিক সংস্থা, সেইসাথে বেসরকারি সংস্থা এবং নাগরিক সমাজ তাদের স্থানীয়, জাতীয় এবং আঞ্চলিক সম্প্রদায়ের সংস্কৃতি এবং অন্যান্য উপযুক্ত পরিস্থিতি বা রীতিনীতি অনুসারে ভালোবাসা এবং বিবেকের সাথে শান্তির সংস্কৃতি গড়ে তোলার জন্য আমন্ত্রণ জানিয়েছে, যার মধ্যে রয়েছে মানসম্মত শিক্ষা এবং জনসচেতনতা বৃদ্ধির কার্যক্রম, যার ফলে টেকসই উন্নয়নকে উৎসাহিত করা।
এই আন্তর্জাতিক দিবসটি ইউনেস্কোর ভিত্তি সম্পর্কে, এর মূল উদ্দেশ্য: শান্তির প্রচার। এই অনিশ্চিত সময়ে, এর বার্তাটি এমন একটি যা আমাদের আগের চেয়েও বেশি প্রয়োজন।
কারণ যখন বিবেকের সার্বজনীনতা নিয়ে প্রশ্ন তোলা হয় এবং যখন কেউ নিজের বিচারকে উপেক্ষা করে, অথবা যখন সেই বিচার অন্যদের মধ্যে দমন করা হয়, তখনই শান্তি দুর্বল হয়ে পড়ে। প্রকৃতপক্ষে, এই কারণেই মানবাধিকারের সার্বজনীন ঘোষণাপত্র ঘোষণা করে যে সমস্ত মানুষ বিবেক দ্বারা সমৃদ্ধ এবং তা অনুসারে কাজ করার জন্য স্বাধীন।
জাতিসংঘের সাধারণ পরিষদ ৭৩/৩২৯ নম্বর প্রস্তাব গ্রহণ করে, যার মাধ্যমে ৫ এপ্রিলকে আন্তর্জাতিক বিবেক দিবস হিসেবে ঘোষণা করা হয়, যা শান্তি, সহনশীলতা, অন্তর্ভুক্তি, বোঝাপড়া এবং সংহতির পক্ষে আন্তর্জাতিক সম্প্রদায়ের প্রচেষ্টাকে নিয়মিতভাবে সংগঠিত করার একটি উপায় হিসেবে কাজ করে, যাতে শান্তি, সংহতি এবং সম্প্রীতির একটি স্থায়ী বিশ্ব গড়ে তোলা যায়। ৭৩/৩২৯ নম্বর প্রস্তাবটি জাতি, লিঙ্গ, ভাষা বা ধর্মের পার্থক্য ছাড়াই সকলের জন্য মানবাধিকার এবং মৌলিক স্বাধীনতার প্রতি শ্রদ্ধার উপর ভিত্তি করে স্থিতিশীলতা ও কল্যাণ এবং শান্তিপূর্ণ ও বন্ধুত্বপূর্ণ সম্পর্কের পরিস্থিতি তৈরি করার প্রয়োজনীয়তা স্বীকার করে। ২০২২ সালে, আন্তর্জাতিক সম্প্রদায় ভালোবাসা ও সচেতনতার সাথে শান্তির বিষয়ে আন্তঃসাংস্কৃতিক সংলাপের সম্পদ এবং অনুপ্রেরণা প্রচার এবং এই ক্ষেত্রে কর্মরত বিভিন্ন গোষ্ঠীর মধ্যে ধারণা এবং প্রতিফলনের বিনিময়কে উৎসাহিত করে।
আমিন মন্ত্রিসভা

আমিন মন্ত্রিসভা পাকিস্তানের পূর্বাঞ্চলীয় প্রদেশ পূর্ববঙ্গে (পরবর্তীতে পূর্ব পাকিস্তান হিসেবে নামকরণ) গঠিত দ্বিতীয় মন্ত্রিসভা। এটি ১৯৪৮ সালে পাকিস্তান মুসলিম লীগের নেতা ও পূর্ববঙ্গের প্রধানমন্ত্রী খাজা নাজিমুদ্দিনের গভর্নর জেনারেল হওয়ার পর নুরুল আমিনের নেতৃত্বে গঠিত হয়ে প্রায় পাঁচ বছর পর্যন্ত স্থায়ী ছিল যা পরবর্তীতে তৃতীয় হক মন্ত্রিসভা দ্বারা প্রতিস্থাপিত হয়।
পাকিস্তানের স্বাধীনতা লাভের পরের দিন তথা ১৫ আগস্ট ১৯৪৭ সালে পূর্ববঙ্গের প্রাদেশিক রাজধানী ঢাকায় অবস্থিত কার্জন হলে প্রাদেশিক গভর্নর ফ্র্যাডেরিক চালমার্স‌ বোর্নের নিকট প্রদেশের প্রথম মন্ত্রিসভার প্রধানমন্ত্রী খাজা নাজিমুদ্দিন ও তার দুই মন্ত্রী শপথগ্রহণ করেন। ১১ সেপ্টেম্বর ১৯৪৮ সালে পাকিস্তানের গভর্নর জেনারেল মুহাম্মদ আলী জিন্নাহ মৃত্যুবরণ করেন। ১৪ সেপ্টেম্বর ১৯৪৮ সালে খাজা নাজিমুদ্দিন পাকিস্তানের নতুন গভর্নর জেনারেল হন। একই দিনে পূর্ববঙ্গের বেসামরিক সরবরাহ মন্ত্রী নুরুল আমিন করাচি থেকে ঢাকায় ফিরে আসেন। বলা হয়েছিল যে প্রাদেশিক গভর্নরের আহবানে তিনি পূর্ববর্তী মন্ত্রিসভার সদস্যদের নিয়ে একটি নতুন মন্ত্রিসভা গঠন করবেন। এর পরের দিন মুহাম্মদ আলী জিন্নাহের মৃত্যুর প্রতি সম্মান জানিয়ে কোনরকম আনুষ্ঠানিকতা ছাড়া নতুন মন্ত্রিসভার সদস্যদের শপথগ্রহণ করানো হয়। এই মন্ত্রিসভার সদস্য সংখ্যা ছিল আটজন এবং প্রাদেশিক প্রধানমন্ত্রী নুরুল আমিন ছিলেন।
বাংলা ভাষা আন্দোলন চলাকালে ২১ ফেব্রুয়ারি ১৯৫২ সালে পুলিশের গুলিতে শিক্ষার্থী নিহতের ঘটনার প্রেক্ষিতে দাঙ্গার ফলে প্রধানমন্ত্রী নুরুল আমিন পদত্যাগ করতে চেয়েছিলেন। সেই সময় নতুন প্রধানমন্ত্রী করতে তার মন্ত্রিসভার দুজন সদস্য এ কে ফজলুল হকের নিকট আলোচনা করেছিল যিনি তখন পাকিস্তান মুসলিম লীগ সমর্থক ছিলেন। কিন্তু আজিজ আহমেদ নেতৃত্বাধীন সরকারি কর্মকর্তাদের একটি গোষ্ঠীর চাপে তিনি তখন পদত্যাগ করেননি। তাদের মতে এ কে ফজলুল হক প্রাদেশিক প্রধানমন্ত্রী হলে তিনি নিজের মন্ত্রিসভায় বামপন্থী ও যুক্তবঙ্গের সমর্থকদের ঠাঁই দিবেন, যার ফলে পূর্ববঙ্গ বিলীন হয়ে যেতে পারে। ১৯৫৪ সালে ৮ থেকে ১২ মার্চ পর্যন্ত চার দিনব্যাপী অনুষ্ঠিত পূর্ববঙ্গের সর্বপ্রথম প্রাদেশিক নির্বাচনে চারটি দলের ঐক্যজোট যুক্তফ্রন্ট ৩০৯টি আসনের মধ্যে ২২৮টি আসন পেয়ে জয়লাভ করে। ১৪ মার্চ ১৯৫৪ সালে প্রথম পূর্ববঙ্গ আইনসভার মেয়াদ সমাপ্ত হয় এবং আমিন মন্ত্রিসভার বিলুপ্তি ঘটে। ফলে ৩ এপ্রিল ১৯৫৪ সালে যুক্তফ্রন্টের সদস্য দল কৃষক শ্রমিক পার্টির নেতা এ কে ফজলুল হক নেতৃত্বাধীন তৃতীয় হক মন্ত্রিসভা গঠিত হয়।
মন্ত্রিসভা নিম্নলিখিত মন্ত্রীদের নিয়ে গঠিত ছিল:
আল-সাগানী

আবু হামিদ আহমেদ ইবনে মোহাম্মদ আল-সাগানী আল-আস্তুরলাবী (ফার্সি : ابوحامد صغانی)। ছিলেন একজন ফার্সি জ্যোতির্বিদ এবং বিজ্ঞানের ইতিহাসবিদ। তার নামের অর্থ "মারভের কাছে সাগানের জ্যোতির্বিজ্ঞানী"। তিনি বাগদাদে সমৃদ্ধ হন, যেখানে তিনি ৯৯০ সালে মারা যান।
বিজ্ঞানের ইতিহাসের উপর কিছু প্রাচীন বই লিখেছিলেন। এর মধ্যে "প্রাচীন" (প্রাচীন ব্যাবিলনীয়, মিশরীয়, গ্রীক এবং ভারতীয়সহ ) এবং "আধুনিক পণ্ডিতদের" (তার সময়ের মুসলিম বিজ্ঞানীদের) মধ্যে নিম্নলিখিত তুলনা অন্তর্ভুক্ত ছিল :
"প্রাচীনরা মৌলিক নীতিগুলির আকস্মিক আবিষ্কার এবং ধারণার উদ্ভাবনের মাধ্যমে নিজেদের আলাদা করে তুলেছিল। অন্যদিকে, আধুনিক পণ্ডিতরা বৈজ্ঞানিক বিবরণের একটি বিশাল সংখ্যা আবিষ্কার, কঠিন (সমস্যা) সরলীকরণ, বিক্ষিপ্ত (তথ্য) সংমিশ্রণ এবং (যা ইতিমধ্যেই বিদ্যমান) সুসঙ্গত (আকারে) ব্যাখ্যার মাধ্যমে নিজেদের আলাদা করে তুলেছিল। প্রাচীনরা তাদের নির্দিষ্ট সাফল্যে পৌঁছেছিল সময়ের অগ্রাধিকারের কারণে, কোনও প্রাকৃতিক যোগ্যতা এবং বুদ্ধিমত্তার কারণে নয়। তবুও, কত কিছু তাদের হাত থেকে রক্ষা পেয়েছিল যা পরে আধুনিক পণ্ডিতদের মূল আবিষ্কারে পরিণত হয়েছিল, এবং পূর্ববর্তীরা পরবর্তীদের জন্য কতটা কাজ রেখে গিয়েছিল"
— রোজেনথাল, ১৯৫০
নলিনী সেনগুপ্ত

নলিনী সেনগুপ্ত একজন ভারতীয় শিক্ষাবিদ এবং পর্বতারোহী, ২০০১ সালে তিনি ভ্যালি স্কুলের প্রতিষ্ঠা করেন। এর প্রতিষ্ঠাতা এবং অধ্যক্ষ হিসেবে দায়িত্ব পালনের জন্য তিনি সর্বাধিক পরিচিত। ২০১৫ সালে হিমালয়ের নলিনী পর্বতটি প্রথম আরোহণের পর তাঁর নামে শৃঙ্গটির নামকরণ করা হয়েছিল।
১৯৭০ সালে, ন্যাশনাল ইনস্টিটিউট অফ মাউন্টেনিয়ারিং অ্যাণ্ড অ্যালায়েড স্পোর্টস কর্তৃক প্রদত্ত মহিলাদের জন্য প্রথম পর্বতারোহণ পাঠ্যক্রমে পর্বতারোহণ প্রশিক্ষক হিসেবে নলিনী স্নাতক ডিগ্রি অর্জন করেন। ২০১৫ সালের জুলাই মাসে, গার্ডিয়ান গিরিপ্রেমি ইনস্টিটিউট অফ মাউন্টেনিয়ারিংয়ের ৪০ জন পর্বতারোহীর একটি দল হিমালয়ের মানালির হামতা পাস অঞ্চলের কাছে হিমালয়ের ৫২৬০ নম্বর শৃঙ্গে আরোহণ করে। গিরিপ্রেমি ইনস্টিটিউটের পর্বতারোহীরা এই চূড়ার প্রথম আরোহী হওয়ায়, ইন্ডিয়ান মাউন্টেনিয়ারিং ফাউন্ডেশন এই শৃঙ্গটির নামকরণের সম্মান তাদের দেয়। শৃঙ্গটির নামকরণ করা হয়েছিল নলিনীর নামে। পুনের প্রথম বাসিন্দা হিসেবে তাঁর নামে একটি হিমালয় শৃঙ্গের নামকরণ করা হয়েছিল। ২০১৬ সালের জুলাই মাসে, তিনি ১৬ জনের একটি দলের নেতৃত্ব দিয়ে শিয়া গোরুর বেস ক্যাম্পে যান।
২০০১ সালে, নলিনী পুনের আউন্ধ অঞ্চলে বিদ্যা ভ্যালি স্কুল প্রতিষ্ঠা করেন। এর অধ্যক্ষ হিসেবে, তিনি শিক্ষাক্ষেত্রে পরিবেশবাদের পক্ষে কথা বলেছেন, বিশেষ করে দীপাবলির সময় ভারতে আতশবাজি ফাটানোর বিরুদ্ধে তিনি কথা বলেছেন। তাঁর স্কুলে বাস্তবায়িত পরিবেশ-বান্ধব পয়ঃনিষ্কাশন ব্যবস্থা এবং বৃষ্টির জল সংগ্রহ নিয়েও তিনি প্রচারণা চালিয়েছেন।
শান্তাবাই ধনজী দানি

শান্তাবাই ধনজী দানি (১৯১৯ - ২০০১) ছিলেন একজন ভারতীয় দলিত লেখক, রাজনীতিবিদ এবং সমাজকর্মী। তিনি মূলত মারাঠি ভাষায় লিখতেন।
শান্তাবাই দানির জন্ম ১৯১৯ সালে, মহারাষ্ট্রের নাসিকে, এক দরিদ্র পরিবারে। তাঁর বেশ কয়েকজন ভাইবোন ছিলেন, যার মধ্যে তিনজন তাঁর মায়ের আগের বিবাহের সন্তান। তাঁর বাবা একজন দুধওয়ালা ছিলেন। শান্তাবাই তাঁর মা এবং বড় বোন রাধাবাইয়ের তাগিদে শিক্ষিত হয়েছিলেন, যাঁরা নিজেরা কোনও শিক্ষা পাননি। তিনি নাসিকের মিশন প্রাথমিক বিদ্যালয়ে তাঁর স্কুল শিক্ষা লাভ করেন, গুজরাটের একটি উচ্চ বিদ্যালয়ে পড়াশোনা চালিয়ে যান এবং পুনের মহিলা প্রশিক্ষণ কলেজে তাঁর কলেজিয়েট শিক্ষা গ্রহণ করেন। তাঁর স্মৃতিকথায় প্রচণ্ড দারিদ্র্য, ক্ষুধা ও পরিত্যক্ত অবস্থার উল্লেখ আছে এবং স্থানীয় হিন্দু জনগোষ্ঠীর দ্বারা তাঁর পরিবারের বিরুদ্ধে বর্ণ বৈষম্যের বর্ণনা দেওয়া হয়েছে।
কলা বিভাগে স্নাতক ডিগ্রি অর্জনের সময়, তিনি তাঁর সম্পর্কিত বোনের স্বামী দাদা সাহেব গায়কোয়াড়ের নেতৃত্বে বিধানসভায় তফসিলি জাতিদের প্রতিনিধিত্বের দাবিতে সত্যাগ্রহ আন্দোলনে যোগ দেন। এর জন্য তাঁকে ইয়েরাওয়াড়া জেলে কিছু সময়ের জন্য কারাদণ্ড দেওয়া হয়। ১৯৪২ সালে, তিনি বি. আর. আম্বেদকরের একটি সভায় বক্তৃতা শোনেন এবং পরে তাঁর সাথে দেখা করেন। ভারতে বর্ণ বৈষম্যের অবসান ঘটানোর জন্য আম্বেদকরের সক্রিয়তার সমর্থনে তিনি তফসিলি জাতি ফেডারেশনে যোগদান করেন। পরে তিনি তফসিলি জাতি ফেডারেশনের সভাপতি হন।
১৯৪৬ সালে, তিনি পুনা চুক্তির বিরুদ্ধে বিক্ষোভের নেতৃত্ব দেন। অন্যান্য বিক্ষোভকারীদের সঙ্গে কালো পতাকা নিয়ে পুনে অ্যাসেম্বলি হলে প্রবেশ করার পর তাঁকে গ্রেপ্তার করা হয়। এই অভিযোগে তাঁকে ইয়েরাওয়াড়া জেলে আটক রাখা হয়েছিল। বি.আর. আম্বেদকর যখন স্বাধীন লেবার পার্টি গঠন করেন, তখন তিনি এতে যোগ দেন এবং ১৯৬৮ থেকে ১৯৭৪ সালের মধ্যে মহারাষ্ট্র বিধানসভার সদস্য নির্বাচিত হন। পরবর্তীতে তিনি মহারাষ্ট্রে ভূমিহীন শ্রমিকদের নথিভুক্ত করার এবং শিক্ষার সুযোগ উন্নত করার জন্য কাজ করেন। তিনি দাদা সাহেব গায়কোয়াড় কর্তৃক প্রতিষ্ঠিত রমাবাই আম্বেদকর হাসপাতালের সচিব হিসেবে দায়িত্ব পালন করেন এবং মহারাষ্ট্রের নাসিকে দলিত শিক্ষার্থীদের জন্য প্রতিষ্ঠিত বেশ কয়েকটি প্রাথমিক বিদ্যালয়েরও পরিচালনা করেন। যশবন্তরাও চবন মহারাষ্ট্র উন্মুক্ত বিশ্ববিদ্যালয় তাঁকে সম্মানসূচক ডক্টরেট ডিগ্রি প্রদান করে।
১৯৮৭ সালে, তিনি শিক্ষাক্ষেত্রে অবদানের জন্য সাবিত্রীবাই ফুলে পুরস্কারে ভূষিত হন। পরে তিনি মহারাষ্ট্র সরকারের কাছ থেকে অনুরূপ একটি পুরস্কার গ্রহণ করতে অস্বীকৃতি জানান, এবং একটি বিবৃতি জারি করে সরকারের পুরস্কার তহবিলকে দলিতদের সুযোগ-সুবিধা উন্নত করার আহ্বান জানান।
বি.আর. আম্বেদকর এবং আরও কয়েকজন দলিত নেতার সাথে তিনি বৌদ্ধ ধর্ম গ্রহণ করেন। তিনি ১৯৯০ সালে "রাত্রদিন আমহা" ("আমাদের জন্য, এই রাত এবং দিন") নামে একটি আত্মজীবনী প্রকাশ করেন। বইটি তিনি মুখে বলেছেন এবং তাঁর বন্ধু ভাবনা ভার্গবে রেকর্ড করেছেন। বইটির শিরোনাম সন্ত তুকারামের লেখা একটি গান থেকে নেওয়া হয়েছে, যেখানে দলিত জনগোষ্ঠীর সংগ্রামের কথা লিপিবদ্ধ করা হয়েছে, যেখানে বলা হয়েছে, "আমাদের জন্য, এই রাত্রি এবং দিনগুলি যুদ্ধের মতো পরিস্থিতি তৈরি করে"।"" তাঁর আত্মজীবনী দলিত সাহিত্যে একটি গুরুত্বপূর্ণ অবদান হিসেবে বিবেচিত হয়। রজনী তিলক এর একটি ইংরেজি অনুবাদ প্রকাশ করেছেন।""
রাশিয়ায় রমজান

রমজান ইসলামী বিশ্বে একটি গুরুত্বপূর্ণ মাস, এবং বিশ্বজুড়ে মুসলমানরা বিভিন্ন উপায়ে এটি উদযাপন করে। রাশিয়ায়, মুসলমানরা এই পবিত্র মাসটি অনন্য চ্যালেঞ্জ এবং সুযোগের মধ্যে উপভোগ করে। রাশিয়ায় রমজান মাস একটি সমৃদ্ধ ইতিহাস এবং রুশ-ইসলামী অভিজ্ঞতার ধারাবাহিক বিবর্তনের দ্বারা চিহ্নিত। 
রাশিয়ায় রমজানের ইতিহাস শতাব্দী প্রাচীন, কারণ ইসলাম ও রাশিয়ার মধ্যে সম্পর্ক মধ্যযুগে শুরু হয়েছিল। রাশিয়া বাণিজ্য এবং ইসলামী প্রাচ্যের সাথে যোগাযোগের দ্বারা প্রভাবিত ছিল এবং এর ফলে কিছু রাশিয়ান অঞ্চলে ইসলামের প্রসার ঘটে। রাশিয়ায় ইসলামী সম্প্রদায়গুলি সময়ের সাথে সাথে বিকশিত হয়েছে, সংখ্যা, সংগঠন এবং ধর্মীয় অনুশীলনের ক্ষেত্রে বৃদ্ধি পেয়েছে। 
ইসলাম দেশটির দ্বিতীয় বৃহত্তম ধর্ম। রাশিয়ার ককেশাস অঞ্চলগুলি মুসলিমদের শক্তিশালী ঘাঁটি এবং রমজান মাসে এখানে অনন্য সাংস্কৃতিক অভিজ্ঞতা প্রদান করা হয়। রাশিয়ার মুসলিম সম্প্রদায় পবিত্র মাসে তাদের ধর্মীয় আচার-অনুষ্ঠান পালন এবং সামাজিক কর্মকাণ্ডে অংশগ্রহণের স্বাধীনতা রাখে। 
রাশিয়ার মুসলমানরা তাদের নিজস্ব সংস্কৃতি এবং ঐতিহ্য অনুসারে রমজান পালন করে। রাশিয়ায় রমজান মাস অনেক অনন্য রীতিনীতি এবং ঐতিহ্য দ্বারা চিহ্নিত, যেমন মসজিদে তারাবিহ নামাজ পড়া। মস্কো, কাজান এবং গ্রোজনির মতো রাশিয়ান শহরগুলিতে, দলগুলি রমজানের সাজসজ্জা করে এবং বিশেষ অনুষ্ঠানের আয়োজন করে। 
কিছু রাশিয়ান মুসলমানের জন্য একটি অনন্য চ্যালেঞ্জ হল যে যখন মাসটি মে এবং জুলাইয়ের মাঝামাঝি পড়ে, তখন দিনের আলোর সময় বৃদ্ধি করা হয় - সেন্ট পিটার্সবার্গে, কখনও কখনও ২২ ঘন্টা পর্যন্ত সূর্যালোক - রমজানের রোজা নাটকীয়ভাবে বৃদ্ধি করে। 
তাতারস্তানে, ঈদ- উল-ফিতর উদযাপনের জন্য প্যানকেক খাওয়া হয়। 
রমজান মাসে রাশিয়া মুসলিম ও অমুসলিমদের মধ্যে ধর্মীয় ও সাংস্কৃতিক সহাবস্থান প্রত্যক্ষ করে। রাশিয়ান সরকার জনসাধারণের স্থানে ইফতারের জন্য নির্দিষ্ট স্থান নির্ধারণ করেছে। পারস্পরিক বোঝাপড়া এবং শান্তিপূর্ণ সহাবস্থানকে উৎসাহিত করার জন্য আন্তঃধর্মীয় অনুষ্ঠানের আয়োজন করা হয়। 
রাশিয়ার মুসলিম সংখ্যাগরিষ্ঠ প্রজাতন্ত্র, যেমন তাতারস্তানে, রমজানের শেষ দিন, ঈদুল ফিতর একটি সরকারি ছুটির দিন। 
রাশিয়ায় অনেক ঐতিহাসিক এবং আধুনিক মসজিদ রয়েছে যা দেশটির মুসলমানদের সাংস্কৃতিক ও ধর্মীয় বৈচিত্র্যকে প্রতিফলিত করে। রাশিয়ার মসজিদগুলি বিভিন্ন ধরণের ধর্মীয় সেবা প্রদান করে, যার মধ্যে রয়েছে জামাতে নামাজ, বক্তৃতা এবং কুরআন তেলাওয়াত। রমজান মাসে মসজিদগুলিতে বিভিন্ন ধরণের ধর্মীয় ও সামাজিক অনুষ্ঠানের আয়োজন করা হয়, যার মধ্যে রয়েছে দলগত ইফতার এবং দরিদ্র ও অভাবীদের জন্য দান।
এলিজাবেথ বেসকো

এলিজাবেথ মারিয়া বেসকো (১৯নভেম্বর ১৮৭০১৭অক্টোবর ১৯২৮) ছিলেন একজন সুইডিশ লেখক। তিনি স্টকহোম, সুইডেনে জন্মগ্রহণ করেন এবং বেসকো স্কুলে পড়াশোনা করেন, পরে তিনি স্যাব্বাটসবার্গ হাসপাতাল এবং সোফিয়াহেমমেট-এ পড়াশোনা করেন। তিনি "রুনা" ছদ্মনামে প্রায় পঞ্চাশটি বই লেখেন। তার বেশ কিছু বই ডেনিশ, ফিনিশ, ফ্রেঞ্চ, ইংরেজি, জার্মান এবং ডাচ ভাষায় অনূদিত হয়েছে।
তার বইগুলিতে তিনি পুরুষ এবং নারীর সমান অধিকারের কথা বলেছেন এবং প্রাণী পরীক্ষার বিপক্ষে ও শাকাহারিতার পক্ষে কথা বলেছেন।